ОАВ Apple’нинг электрокари пайдо бўладиган янги санани маълум қилди - Carzone.Uz\nОАВ Apple’нинг электрокари пайдо бўладиган янги санани маълум қилди\nАҚШнинг Apple компанияси 2019 йили пайдо бўладиган ўзининг илк электрокарини ишлаб чиқиш «лойиҳасини тасдиқлади». Бу ҳақда, ўз манбаларига асосланиб, The Wall Street Journal хабар бермоқда.\nҲозирги вақтда электромобилни ишлаб чиқиш устида 600 га яқин одам, хусусан, электромобиллар ва ҳайдовчисиз бошқариладиган технологиялари устида бош қотирган Tesla Motors в Mercedes-Benz’нинг собиқ мутахассислари иш олиб бормоқда. Яқин вақт ичида Apple мутахассислар жамоасини тахминан уч баробар катталаштиришни режалаштирмоқда.\nThe Wall Street Journal суҳбатдошининг маълумотларига кўра, Apple ўзининг биринчи электрокарини тўлиқ автоном бошқарувли қилмоқчи эмас.\nАввалроқ, Америка корпорацияси электрокарни ишлаб чиқиш учун автосаноат «фахрийлари»дан иборат жамоа йиғишни режалаштираётгани маълум бўлганди. Масалан, Apple компанияси Fiat Chrysler Automobiles (FCA) альясининг собиқ топ-менежери Дуг Беттсни ёллаган, у бунгача Michelin, Nissan ва Toyota’да ҳам раҳбар лавозимларда ишлаган.\nБундан ташқари, «Тесла» раҳбари Элон Маск унинг бир қатор ходимларига Apple 60 фоиз кўп маош таклиф қилганини айтиб ўтганди. Хусусан, электрон қурилмалар ишлаб чиқарувчи ширкат Tesla Motors’нинг етакчи муҳандиси Жейми Карлсонни оғдириб олишга муваффақ бўлди.\nApple ўзининг биринчи электрокари устида ишлаётгани ҳақида 2015 йил январида маълум бўлганди. Ўшанда компания ўзининг илк автомобилини 2020 йилда чиқаришни режалаштираётгани айтилганди. Айни вақтда, Apple вакиллари шу вақтгача ҳали бирор марта машина ишлаб чиқариш устида ишлаётганликларини расман тасдиқлагани йўқ.


Сенат хусусий мулкни янада ҳимоя қилишга оид қонунни қабул қилди\nЎзбекистон бўйлаб амалга оширилаётган ободонлаштириш ишлари оқибатида кўплаб ўзбекистонликлар уйларидан маҳрум бўлди.\nЎзбекистон Олий мажлис Сенати 30 август куни “Хусусий мулкни ҳимоя қилиш ва мулкдорлар ҳуқуқларининг кафолатлари тўғрисида”ги қоннуни маъқуллади.\nСенатнинг Қонунчилик қўмитаси раиси Светлана Ортиқованинг Озодликка айитшича, янги қонун хусусий мулкнинг янада ҳимояланишига хизмат қилади. Сенаторга кўра, мазкур қонун хусусий мулкнинг мамлакат иқтисодиёти ривожланишига ҳисса қўшишига йўл очиб беради, тадбиркорликни рағбатлантиради ҳамда мулкдорлар равнақининг ошишига туртки бўлади.\nЎзбекистон фуқароларининг хусусий мулкка эгалик қилиш ҳуқуқлари 1992 йилда қабул қилинган Ўзбекистон Конституциясида белгилаб қўйилган. Бироқ, кузатувчилар фикрича, фуқароларнинг бу конституциявий ҳуқуқи бузиб келинаётир. Бунга сўнгги йилларда ўзбекистонликларнинг уйлари бузиб ташланаётгани, тадбиркорлик объектларининг тортиб олинаётгани каби ҳолатлар мисол бўла олади, дейди мутахассислар.\nМаркази Вашингтонда жойлашган Тинчлик жамғармаси эълон қиладиган “Давлатчилик инқирози рейтинги”да Ўзбекистон энг қуйи поғоналарга қўйиб келинади. Бу рейтингни тузишда қўлланиладиган мезонлардан бири ҳам ҳукуматларнинг хусусий мулк ҳуқуқини қанчалик ҳурмат қилишига оиддир.


24.04.20 10:56\tmsk\nМарказий Осиёда коронавирусга чалинишнинг илк ҳолатлари пайдо бўлиши билан минтақа мамлакатлари инфекциянинг тобора тарқалишининг олдини олиш учун қатъий чоралар кўра бошладилар. Натижада бутун-бутун шаҳарлар ёпиб қўйилди, уларнинг аҳолисига эса уйларидан чиқиш тақиқлаб қўйилди. Одамлар хавотир, ноаниқлик ва безовталик шароитида оила аъзолари билан тўрт девор ичида қолиб кетдилар. Карантин оиладаги муносабатларга қандай таҳликалар келтириши ва киши ўзининг руҳий саломатлигини қандай қилиб асраб қолиши мумкинлиги ҳақида “Фарғона” Бухородаги Инсон ривожланиши тадқиқоти марказининг директори, психотерапевт Азизбек Болтабаев билан суҳбатлашди.\nАзизбек Болтаев. Bukhara-city.uz сайти фотосурати\n— Карантин ёки ўзини яккалатиш тартиби инсоннинг руҳий ҳолатига қандай таъсир кўрсатиши мумкин? Унинг авҳоли қандай кечади?\n— Шунақанги эпидемиялар пайтида ҳар қандай бошқача ностандарт вазиятларида каби универсал механизмлар ишга тушади. Жуда кўп ҳолатларда мия вазиятни қабул қилишдан бош тортади. Агар одам бунақа ҳолатга тайёр бўлмаса, у содир бўлган ишларга ишонмайди. Буни ҳимоя механизми дейилади. Бундай одам таҳдид мавжудлигини инкор этади, унга ҳимоя воситаларидан фойдаланиш, ўзини яккалатиш ва ҳоказо чоралар ҳақида гапирилганда, расмий тавсияларга қулоқ солмайди. Бу каби манзарани барча мамлакатларда учратиш мумкин.\nЎзбекистон ҳам бу ишда бошқалардан ҳеч қандай фарқ қилмайди. Одамларнинг бир қисми саросимага тушиб қолади, негаки қиёмат бошланиб кетиши ҳақида ваъда қиладиганлар доим топилади. Ваҳимага мойил одамлар ўз-ўзидан руҳий тушкунликка тушиб қоладилар. Руҳиятида неврозликка мойиллик бор одамларда ваҳима парокандалиги ривожлана бошлайди, хаёлидан доим қўлини ювиш зарурлиги ҳақидаги фикрлар кетмай олади. Ҳолбуки бу нарса, яъни қўлни тез-тез ювиб туриш тавсия қилиб турилибди ҳам. Бироқ невроз ҳолатига тушиб қолган одамда бу ўтиб кетмай, қайтарилаверади. Инсон ўзининг қўллари, юзи, бадани қандай аҳволда эканлигидан қониқмай қолади. Бу икки томонлама ҳаддан ошишнинг ўзгинасидир.\nМен бизда ундай ҳам бундай ҳам олдамларни тенг миқдорда деб айтган бўлардим. Балки улар ҳам булар ҳам беш-ўн фоизини ташкил этади, аммо аҳолининг асосий қисми расмий ахборотга ишонадилар ва ҳукуматнинг талаб ва тавсияларига амал қиладилар. Одамларнинг аксарияти ўзларини яккалатиш (самоизоляция) тартибига амал қилади, мутлақ кўпчилиги кўчаларда тиббий ниқобларни тақиб юрибдилар, ўзбекларнинг севимли бўлган машғулоти – меҳмондорчиликлар ҳам тўхтатиб қўйилди.\n— Ўзбеклар чиндан ҳам меҳмондорчиликни яхши кўрадилар ва ўз ҳаётларни турли тантаналар, шу жумлардан тўйларсиз тасаввур қила олмайдилар. Мана энди улар буларнинг ҳаммасидан маҳрум бўлиб қолдилар. Ушбу чеклов одамларга нечоғлик салбий таъсир кўрсатиш мумкин?\n— Шундай, юртимизда тўй ўтказиш индустрияси деярли турғунликка кириб қолди, оммавий байрам ва тантаналар тақиқланди. Баъзи одамлар тақиқ киритилган сана кириб келгунига қадар бир неча кун олдин тўйларини ўтказиб олишга уриндилар. Кимдир эплаб ўтказиб олди, бошқалари эса йўқ. Каттагина ажиотаж кўтарилди ўшанда.\nМаданиятимизнинг ўзига хос хусусияти шундаки, уйингизда тўй бўлиб ўтганини, қизингизни турмушга узатганингизни ёки ўғлингизни уйлатганингизни қўшнилар ҳам, қариндош-уруғ ҳам билиши жуда муҳим. Бунинг аҳамияти жуда катта. Тўйнинг бекор қилиниши жуда катта мусибат сифатида қабул қилинади. Ва биринчи навбатда бу ҳолат кекса авлод вакилларига қаттиқ таъсир кўрсатади. Мен ҳозирча шу важдан кимдадир қандайдир муаммо чиққанини эшитмаган бўлсам ҳам, назарий жиҳатдан шундай ҳолат содир бўлиши мумкинлигини истисно этмайман.\n— Тўй бекор қилинганидан қаттиқ ранжиган ва уни кечиктиришни истамайдиган қариндошлар ва яқинларни қандай қилиб кўндириш мумкин? Юзага чиқиши мумкин бўлган жанжалнинг олдини қандай олиш мумкин?\nЎзбекистондаги карантин шаҳарчаси. Тошкент вилояти ҳокимлигининг матубот хизмати фотосурати\n— Биргаликда ўтириб, нима қилиш кераклиги ҳақида ўйлаб кўриш керак. “Келинг, бу ишни қилсак, унинг оқибатлари фарзандларимизнинг ҳаётига салбий таъсир кўрсатмайдиган йўлларини топиш ҳақида ўйлаб кўрайлик”, деб таклиф қилиш мумкин. Негаки, бу каби тадбирларни ўтказган шахсларни бугунги кунда мавжуд қонунчиликка асосан жаримага тортишлари ва ҳатто уларга нисбатан жиноят иши қўғатишлари мумкин. Бундан ташқари, тўйни ўтказа туриб, сиз бошқа одамларнинг соғлиғини таҳлика остига қўйишингиз муқаррар. Агар иккала томон ҳам ушбу далил ва дастакларни мақбул дея қабул қилсалар, айни фурсатда тўйни кечиктириш ҳам мумкин бўлади.\nБу муаммонинг бошқача ечими ҳам бор – тўйни мусулмонлар одатига кўра, тор доирада ўтказилса, яъни мулла иштирокида никоҳ ўқитилади, ФҲДЁда рўйхатдан ўтиб келинади ва келин-куёв биргаликда яшайверади. Тўй тантаналарини эса карантиндан сўнг, кенг ва кўнгилдагидек қилиб ўтказилаверади. Энг асосийси – ҳаммаларингиз тенг шароитда, бир хил вазиятда қолганингизни кўрсатиб қўйиш. Ҳеч қайси томонни қаршилик кўрсатиш ёки тушунмовчиликда айблашга шошилмаслик керак.\n— Марказий Осиё мамлакатларида катта-катта оилалар – яъни бобо-бувилари ва набиралари билан яшайдилар. Бу карантинда бўлиш ҳолатини қийинлаштирадими?\n— Жуда кўпчилик учун оилавий муносабатлар афсуски, унчалик яхши эмас. одамларнинг эрталаб ўқишгами ёки ишгами кетиши ёки яна қандайдир ташвишлар билан чиқиб кетишлари кўп ҳолларда уларга уйда содир бўлаётган ишлардан дам олиш имкониятини бериб турар эди. Агар оилавий муносабатлар таранг ёки очиқдан-очиқ тотувликдан мосуво бўлса – киши уйига қайтгиси келмай қолади, кечгача уйда қолиш ҳақида эса асло гапирманг.\nБундай аҳволда мен ҳар бир томонни содир бўлаётган ишларга ҳикмат назари билан қарашни маслаҳат қилган бўлардим. Балки, бунга ҳам фалсафий ва ҳам биз учун яқин бўлган диний нуқтаи назардан ёндашиб, шундай фикр қилиш керакки, балки бу бизнинг бирга бўлишимиз учун сўнгги имконият бўлиши мумкин, деган тасаввурни хаёлимизга келтириб кўришимиз керак бўлади. Ҳеч ким бу ишларнинг нималар билан тугашини билмайди, бироқ ҳаммаси яхши бўлиб кетишига умид қилиш керак, бироқ мен ҳаётни тарк этганимдан кейин у дунёда ўғлимни, қизимни қучоғимга олмадим, отамдан, онамдан кечирим сўрамадим, уларнинг розилигимни ололмадим дея афсус ва надоматларда қолишни истамас эдим. Ҳаётни алам ва негатив билан давом этишга арзийдими ўзи, деган саволни бериш керак инсон. Албатта кечириш керак ва буни ўрганиш лозим. Бу ҳар доим ҳам осон кечавермайди, бу балки оғриқли бўлиши мумкин, лекин албатта фойдаси бўлади.\nҲатто оила иноқ бўлса ҳам, барибир кечаю-кундуз 24 соат давомида бирга бўлиш осон эмас, айниқса, бу кичкина квартира бўлса. Албатта қандайдир низо ва ихтилофлар чиқиши мумкин. Аввали бошидан туриб ўзаро муносабатларда муҳаббат ва меҳрибонлик асосида бир бирингиз билан суҳбатлаша туриб бу сизнинг янги воқелигингиз эканлиги ҳақида гаплашиб олишингиз керак. Воқелик шунақа, карантин икки, тўрт ва балки кўпроқ ҳафталар давом этиши мумкин. Буни ҳеч ким истамаган, бироқ ундан ҳамма биргаликда ўтиб олиши керак ва бу ҳолат сизларни жипслаштириши ва ўртага ҳафагарчилик тушишига асло баҳона бўлмаслиги керак. Шеригингиз билан агар асабийлашиб қоладиган бўлсангиз, у ёнингизга келиб сизни қучоқлаб олиши ва сизни қанчалик севишини айтиб эслатиши ҳақида келишиб олишингиз мумкин. Бу сизнинг тинчланишингизга ҳамда келишиб олган нарсаларингиз ҳақида эслашингизга ёрдам беради. Биз кайфиятимиз тушиб кетмаслиги учун бир-биримизга ёрдам беришимиз керак ва бу жуда ҳам муҳим.\nТағин мунтазам тарзда, белгиланган вақтда ҳамма тўпланиб, биргаликда бирор ўйин ўйнашга ёки бирорта кинофильм кўришга келишиб олиш керак. Бу оилани янада жипслаштиради ҳамда муносабатларга, одамларнинг руҳий кайфиятига ижобий таъсир кўрсатади.\n— Карантин киритилганидан кейин турли мамлакатлардаги мутахассислар оилада зўравонлик кўпайиб кетганини қайд этмоқдалар. Россияда ҳуқуқ ҳимоячилар оилавий зўравонлик қурбонларига маслаҳат бериш учун махсус телефон линиясини ишга туширдилар. Буюк Британияда эса расмийлар киши таҳдид остида қолса, унда карантин қоидасини бузишга ҳақли деган қарорни чиқариб қўйдилар. Марказий Осиёда ҳам зўравонлик даражасининг ўсиши мумкинлиги истисно этилмаяпти. Мисол учун, биз Ўзбекистонда аёллар учун инқироз марказлари пайдо бўлганини биламиз. Ушбу вазиятда расмийлар яна бирорта қўшимча чора-тадбирлари қўллашлари мумкинми?\n— Инқироз марказлари – бу ахир одамлар тўпланадиган жой, улар ҳозир ишлаяптими ёки йўқми, мен аниқ билмайман. Бироқ ушбу марказларни ишга шай ҳолатда сақлаб турилиши ва аҳолига у ерга бориш мумкинлигини билдириб қўйиш жуда муҳим деб ўйлайман. Зўравонликка дуч келган аёл карантин ҳолатига қарамай бу ерга ўзининг боласи билан келиб бошпана топа олишини билиши керак.\n— Баъзи ҳолатларда, айниқса одамлар ўзини ёлғиз ва тарк этилган деб ҳис этганларида стрессдан кейинги дилсиёҳлик ёки тушкунликнинг аломатлари пайдо бўла бошлайди. Бу ҳолатни қандай қилиб билиб олиш мумкин?\n— Биринчи навбатда ўзингизнинг кайфиятингизга эътибор бериш лозим. Бунақанги ҳолатларда кайфият анча узоқ вақт давомида ёмонлигича қолади, хаёлида тунд, мисол учун “мен ҳеч кимга керак бўлмай қолдим”, “ҳаётимда маъно қолмади” каби фикрлар айланишдан тўхтамайди, инсон кимнидир ёки ўзини ўтмиши учун айблайди ва энди булар учун умрини ёлғизликда ўтказишга тўғри келади деган фикрлар айланаверади. Ҳаммаси шундай салбий фикрлардан бошланади. Депрессия бошланмай туриб бу фикрларни кузатув остига олиш, улардан ўзини чалғитиш, қандайдир ёқимли машғулот билан шуғулланиш, масофадан туриб бўлса ҳам социализация учун имкониятларни излаш зарур. Ҳар биримизнинг биз анчадан бери хабарлашмаган ва ҳатто унинг ҳозир қаерда яшаётганини билмайдиган яқин одамларимиз бор. Эҳтимол у ҳам кимлардир билан суҳбатлашиш ва дардлашишга муҳтож бўлиб ўтиргандир, агар унга қўнғироқ қилинса, қандай яхши бўларди. Ҳар доим имконият излаш керак.\nШунингдек, сизда ҳам шундай фикрлар пайдо бўлиб қолиш эҳтимоли мавжудлигини тушуниб етиш керак. Карантин, ўзини яккалатиш (изоляция) биз одатланган нарсалардан эмас. Бу одамнинг руҳий аҳволида акс этиши мумкин. Бунинг олдини олиш, бунга тайёр туриш учун одам ўзининг ҳаракатлари режасини тузиб олиши керак. Мисол учун, мен буни, буни ва яна бу ишни қилишим керак дегандек. Айтишадику, қишнинг ғамини ёзда егин, деб.\n—Қайси ҳолатларда ўзига-ўзи ёрдам муолажалари самара бермай, мутахассисларга мурожаат қилиш керак бўладиган ҳолат юзага келади?\n— Депрессия учун, бундай ҳолатнинг икки ҳафтадан кўпроқ вақт давом этса. Ўшанда ёрдам сўраб мурожаат қилиш зарур бўлади. Лекин баъзан ҳаммаси тезроқ кечади. Гоҳида депрессия эмас, балки стрессдан кейинги руҳий тушкунлик юз беради, хаёлда ўз жонига суиқасд қилиш ҳақида фикрлар пайдо бўлиб қолиши ҳам мумкин. Ноаниқлик руҳиятни синдиради. Шунақанги фикрлар пайдо бўлиши билан киши ёрдам излашга тушиши зарур. Таниш психолог ёки психотерапевт бўлмаса ҳам, дўстингизга, ўзингиз ишонадиган ҳамкасбингизга қўнғироқ қилинг, қўшнингиз эшигини тақиллатинг, содир бўлаётган ҳолат ҳақида сўзлаб беринг ва ёрдам сўранг. Бу сизнинг ўзингизни ўзингиз нечоғлик қадрлашингизни ва яхши кўришингизни кўрсатади.\nҚирғизистондаги карантин пости. Kaktus.media сайти фотосурати\nЛекин яна бир бор қайтараман, бунга аввалдан тайёргарчилик қилиб қўйиш керак. Инсон бундай ҳолатга тушиб қолганида, унинг бировга ёрдам сўраб мурожаат қилиши қийин кечади, шунинг учун ҳам психотерапевтлар танишлар ва яқинлар билан аввалдан келишиб олишни ва бир-бирининг аҳволини кузатиб боришни маслаҳат қиладилар. Кекса ёшдаги кўпчилик қариялар одатда шундай қиладилар. Улар подъездда кимлар биландир келишиб оладиларда, бир-бирларини кузатиб, бир-бирларига кўмак бериб юрадилар ва уларнинг бу ҳаракатлари тўғри. Ёшроқ одамлар ҳам худди шундай қилишлари мумкин. Агар сизнинг ёлғиз қариндошингиз, танишингиз ёки ҳамкасбингиз бўлса, мен инсонпарварчилик нуқтаи назаридан унга қўнғироқ қилишни ҳамда истаган пайтида сизга ёрдам сўраб мурожаат қилиши мумкинлигини айтиб қўйишни тавсия қилган бўлардим. Унга вақти-вақти билан қўнғироқ қилиб туришингиз жуда катта ёрдам бўлади, гарчи сиз унинг уйига бора олмайдиган бўлсангиз ҳам. Масофадан туриб битта қўнғироқ, икки оғиз сўз кимгадир ёрдам бериши ва кимнингдир ҳаётини сақлаб қолиши мумкинлигини билиб қўйган яхши.\n— Ўзбекистонда хорижий мамлакатлардан қайтаётган фуқароларни карантинга жойлаштираётганда уяли алоқа воситаларини олиб қўйишяпти. Демак, уларда ҳатто масофадан туриб ҳам яқинлари билан мулоқот қилиш имкониятлари йўқ бўлиб чиқмоқда. Бу каби амалиёт психологик нуқтаи назаридан ортиқча эмасми?\n— Аслида карантинга жойлаштираётган одамларнинг ҳаммасидан ҳам уяли алоқа воситаларини олиб қўйилаётгани йўқ. Ҳатто менинг дўстларимдан баъзилари инфекция юқтириб олган беморлар ҳамда хорижий мамлакатлардан келган одамлар билан мулоқотда бўлганлари учун карантинга жойлаштирилган. Уларнинг ҳаммалари ижтимоий тармоқларда ўзларининг аҳволлари ҳақида маълумот етказмоқдалар. Бироқ ваҳимачиликка мойил одамлардан телефонларни олиб қўйилган ҳолатлар бўлган. Одамлар ваҳиманинг уясига айланиб қолган пайтда улардан асосли равишда телефонлар олиб қўйилган.\nИнсон учун қариндошлари, яқинлари билан алоқада бўлиш, маънавий кўмак олиш ва бунга жавобан маънан қўллаш, карантинда уларни парвариш қилишаётганини, бу турма эмаслигини айтиш жуда муҳим.\nУ ердаги шароитлар етарли даражада қулайлигини биламан, кўпчилик одамлар учун карантиндаги шароитлар ҳатто уларнинг уйларида ҳам йўқ. Шу жумладан, овқатланиш масаласида ҳам. Одамлар қандай қулай шароитларда яшаётганларини хотиржамлик билан кўрсатганларида, аҳоли ҳам тинчланади ҳамда мажбурий карантинга нисбатан енгилроқ муносабатда бўлиб, COVID-19 коронавирус инфекциясининг аломатлари намоён бўлганда, яширинмайдиган бўладилар.\n— Мажбурий карантинга тушиб қолган одамлар стигмага тўқнаш келмоқдалар. Ўзбекистонда биринчи бўлиб коронавирус юқтириб олган аёлнинг боши ғалвадан чиқмай қолди, уни деярли таъқиб остига олдилар. Ушбу агрессияни нима деб таърифласа бўлади, бу билан қандай ишлаш мумкин?\n— Бундай агрессия ортида доим қўрқув туради. Ностандарт вазият, ҳеч ким унинг келишини кутиб тайёргарлик кўрмаган, нима қилиш кераклигини билмайди. Биз нима қилишни билмаган ҳолатларнинг аксариятида эса ғайри шуурий қўрқув пайдо бўлади. Биз ғижинишни бошлаймиз, “тишлаб узиб олишга” уринамиз. Ушбу агрессия биринчи беморларимиз эшитишга мажбур бўлаётган сўзларимизда, ҳақоратларимизда, лаънатларимизда намоён бўлади. Бу жиҳатдан Ўзбекистон ягона эмас, бундай ҳолатларни бошқа мамлакатларда ҳам учратасиз. Кеча ўқиб қолдим, Россияда бир кишини квартирасидан карантинга олиб кетишган экан, унга таниш бўлган аёл хонадонда ёлғиз қолган мушукни овқатлантириш учун келганида, эшигига қўшнилари қолдириб кетган “Ўлиб кет, махлуқ” деган ёзувни кўриб қолади.\nОдамларга бу касалликнинг нима эканлигини тушунтириш лозим. Уни ҳар қандай инсон ҳар қандай фурсатда юқтириб олиши мумкин. Шундай беморлар қаторига отангиз, қизингиз, ўғлингиз кириб қолиши мумкин. Сизга яқин бўлган инсон дардга чалиниб қолсаю, унга нисбатан ҳамма ёвқараш қиладиган бўлса, нима қилган бўлардингиз? Ҳеч ким касал бўлишни ҳавас қилмаган, ҳеч ким ҳеч кимга коронавирусни юқтиришни истамаган, бироқ шундай бўлиб қолди, нима қилиш керак?\nЖуда кенг миқёсда маърифий ишлар олиб бориш керак. Одамлардаги қўрқувни йўқотиш керак, уларда касалланиб қолган ва шу билан бирга эҳтимол касалини бировга юқтириб олган одамга нисбатан тўғри муносабатда бўлиш тушунчасини шакллантириш керак. Одамларнинг раҳм-шавқатга эҳтиёжи бор.\nАгар кимдир карантинга риоя қилмаётган, тиббий ниқобини тақмаётган ва ижтимоий масофага риоя қилмай ўзини ҳам, ўзгаларни ҳам хавф-хатарга қўяётган одамни кўрсангиз, бундай масъулиятсизликка фаол қаршилик кўрсатиш лозим. Улардан ниқобни тақиб олишни ва ижтимоий масофага риоя қилишни талаб қилиш, нега бу одам карантин қоидаларини бузаётганини сўраш керак. Одамлар касаллик тарқалишининг олдини олиш учун айнан шу тарзда ўз позицияларини намоён этишлари керак. Касалликни юқтириб олган одамларни тергашдан ҳеч қандай фойда йўқ. Ким айбдорлигини аниқлаш, ва қонун талаб қилаётган бўлса, унга нисбатан санкцияларни қўллаш – давлатнинг вазифаси. Одамлар бутун эътиборини профилактикага қаратсалар, ана ўшанда фойда бўлади.


FILIAL TARIXI |\nHome / FILIAL TUZILMASI /\nИСЛОМ КАРИМОВ НОМИДАГИ ТОШКЕНТ ДАВЛАТ ТЕХНИКА\nТермиз филиали ҳақида умумий маълумотлар\nЎзбекистон Республикаси Президентининг 2017 йил 29 июндаги “Ислом Каримов номидаги Тошкент давлат техника университети Термиз филиали фаолиятини ташкил этиш чора тадбирлари тўғрисида” ги ПҚ-3101-сонли қарорига асосан Ислом Каримов номидаги Тошкент давлат техника университети Термиз филиали ташкил этилди.\n2. Филиал факультетлари, кафедралари ва бўлимлари тузилмаси:\nҚурилиш ва транспорт тизимлари;\nЕнгил саноат ва кимё технологиялари.\nҚурилиш ва транспорт тизимлари факультети\n-*Автомобиль йўллари ва транспорт иншоотлари;\n–*Транспорт тизимлари ва технологик машиналар\nЕнгил саноат ва кимё технологиялари\n-Гуманитар ва ижтимоий-иқтисодий фанлар;\n-Математик ва табиий-илмий фанлар;\n–*Кимёвий ва озиқ-овқат технологиялари;\n–*Енгил саноат технологияси;\n-*Экология ва саноат ҳавфсизлиги.\n*Изоҳ: Ислом Каримов номидаги Тошкент давлат техника Термиз филиали факультет ва кафедралари штат бирликлари талабалар сони ошиши билан тӯлдирилиб борилади.\n5310600-Ер усти транспорт тизимлари ва уларнинг эксплуатацияси (транспорт турлари бўйича);\n5320300-Технологик машиналар ва жиҳозлар (тармоқлар бўйича);\n5340600-Транспорт иншоотларининг эксплуатацияси (транспорт иншоотлари турлари бўйича);\n5340800-Автомобил йўллари ва аэродромлар\nЕнгил саноат ва кимё технологиялари факультети\n5320400-Кимёвий технология (ишлаб чиқариш турлари бўйича);\n5320900-Енгил саноат буюмлари конструкциясини ишлаш ва технологияси (ишлаб чиқариш турлари бўйича);\n5321000-Озиқ-овқат технологияси (маҳсулот турлари бўйича);\n5630100-Экология ва атроф-муҳит муҳофазаси (тармоқлар ва соҳалар бўйича).\n-Таълим сифатини назорат қилиш бўлими;\n-“Маънавият ва маърифат” ва иқтидорли ёшлар билан ишлаш бўлими;\n-Мониторинг ва ички назорат бўлими;\nТўлов-контракт асосида ўқиш бўйича шартномаларни расмийлаштириш ва ҳисобга олиш гуруҳи;\n-Ахборот технологиялар маркази;\nТармоқларни бошқариш бўлими;\n-Ахборот ресурс бўлими;\nИлмий-услубий ва ахборот-маълумот (даврий нашрлар) бўлими;\nАхборот-кутубхона ресурсларини бутлаш, каталоглаштириш ва тизимлаштириш бўлими;\n-Девонхона ва архив;\n-Фуқаро ва меҳнат муҳофазаси бўлими;\n-Техник-фойдаланиш ва хўжалик бўлими.\nБакалавриат таълим йўналишлари 8 та, талабалар 390 нафар.\nЖами-390 та (шу жумладан аёллар 62 та(16%))\nБакалавриатда-390 та(шу жумладан давлат гранти асосида\nбакалавриатда 108 та (28%))\nТаълим йўналишлари ва магистратура мутахассисликлари шифри ва номи\nҚурилиш ва транспорт тизимлари факультети:\n5310600-Ер усти транспорт тизимлари ва уларнинг эксплуатацияси (транспорт турлари бўйича)\n5340600-Транспорт иншоотларининг эксплу-атацияси (транспорт иншоотлари турлари бўйича)\nЕнгил саноат ва кимё технология факультети\n5320900-Енгил саноат буюмлари конструкциясини ишлаш ва технологияси (ишлаб чиқариш турлари бўйича)\n5321000-Озиқ-овқат технологияси (маҳсулот турлари бўйича)\n5630100-Экология ва атроф-муҳит муҳофазаси (тармоқлар ва соҳалар бўйича)\nИТИлар шуғулланаётган изланувчилар таркиби:\nТошкент давлат техника университети Термиз филиали профессор-ўқитувчиларидан 2 нафари таянч докторантурада мустақил изланувчи сифатида докторлик диссертациялари устида ишламоқдалар.\nТошкент давлат техника университети Термиз филиалида 2 та факультетда фаолият юритаётган 3 та кафедра мавжуд бўлиб, жами 33,5 штат ажратилган, бундан 31 нафари ( 65%) асосий штатдаги профессор-ўқитувчилардир. Шундан:\nфан номзодлари сони -5 та, ўрта ёши 70 ёш\nИлмий салоҳият асосий штатга нисбатан 16% ни ташкил этади.\nИчки ўриндошлар сони – 8 та шундан:\nфан номзодлари сони – 2 та, ўртача ёши – 44 ёш.\nТашқи ўриндошлар сони – 8 та.\nУмумий илмий салоҳият 15% ни ташкил этади.\nОТМ моддий-техник базаси:\nТалабалар турар жойи:\nТалабалар турар жойи сони 2 та, ўринлар сони 300 та (турар жойга эҳтиёжлар 362 нафар, улардан 22 таси хотин-қизларни ташкил этади). Шунингдек 161 нафар талаба хусусий хонадонларда яшайди.


Жорий йилнинг 10 декабрь куни истеъмолчиларни ёқилғи-энергетика ресурслари билан таъминлаш бўйича амалга оширилган ишлар юзасидан маълумот бериб ўтамиз.\nХусусан, 10 декабрь куни иссиқлик электр станциялари ва гидро электр станциялари орқали 226 миллион 600 минг киловатт-соат электр энергияси ишлаб чиқарилди. Шундан республика истеъмолчиларига 217 миллион киловатт-соат электр энергияси етказиб берилди.\nШунингек, 10 декабрь куни ҳудудий газ таъминоти корхоналари томонидан истеъмолчиларга жами 94 миллион 696 минг куб метр табиий газ етказиб бериш режалаштирилган бўлса, амалда 106 миллион 023 минг куб метр табиий газ етказиб берилди. Шу билан бирга, республика истеъмолчиларига жами 2 минг 215 тонна суюлтирилган газ етказиб берилди.\nИстеъмолчиларни кўмир ва брикет маҳсулотлари билан таъминлаш мақсадида 10 декабрь куни “Ўзбеккўмир” акциядорлик жамияти томонидан 13 минг 856 тонна маҳаллий кўмир маҳсулотлари етказиб берилди.\nЭнергетика вазирлигининг навбатчилик қисмига электр энергияси таъминоти бўйича истеъмолчилар томонидан Қашқадарё ва Фарғона вилоятларидан мурожаатлар келиб тушди. Мурожаатлар ҳудудлардаги масъул мутахассислар томонидан тезкор равишда ижобий ҳал этилди.\nТошкент шаҳрининг Миробод тумани “Қўйлиқ 1” даҳаси “Толариқ” кўчасида (Янгиобод бозори) Яшнобод тумани 5-мавзе, Яккасарой тумани “Ракатбоши” МФЙлари, шунингдек, пойтахтнинг бошқа туманларидан газ босимининг пастлиги бўйича истеъмолчилардан мурожаатлар келиб тушди. Ҳозирда барча авария-тиклаш бригадалари ва масъул мутахассислар томонидан табиий газ босимини меъёрлаштириш чоралари кўрилмоқда.


Жиззахда ўгай онанинг жирканч қилмишлари фош бўлди\nЖиззахда ўгай онанинг жирканч қилмишлари фош...\n14.06.2018 16:25 1 7113\n...Жиззах вилояти Бахмал туманида яшовчи Ғ. Н. турмуш ўртоғи вафот этган А.Ж. билан оила қураётганда бўлажак эрининг тўрт нафар вояга етмаган фарзанди борлигини билган ва унга ғамхўрлик қилиш ваъдасини берган эди. Аммо у нафақат бу ваъдасидан қайтди, балки етим болаларни турли қийноқларга солиб, азоб-уқубатлар етказди. Бу ҳақда жиноят ишлари бўйича Ғаллаорол туман суди вакиллари «Xabar.uz»га хабар қилди.\nОлиб борилган тергов жараёнларида шафқатсиз ўгай она болаларни овқат ўрнига молларга бериладиган қора ем ва... ўз ахлатларини ейишга мажбурлангани маълум бўлди. Ҳайҳот!.. Буни нима деб таърифлашни ҳам билмайсан киши...\nУшбу жиноят иши жиноят ишлари бўйича Ғаллаорол туман суди томонидан жабрланувчиларнинг қонуний вакили М.Умаров иштирокида суд мажлисида атрофлича кўриб чиқилди. Жиноят кодексининг тегишли моддалари билан айбдор деб топилган Н.Ғ.га нисбатан 3 йилу 1 ой муддатга озодликни чеклаш жазоси тайинланди.\nЖиззах ўгай она


Оила тўй қилиш учун қуриладими? — Ishonch Gazetasi\nХоразмда ўғил уйлантириш Тошкентда қиз чиқаришдай гап.\nАввало, қалин пули берилади. Урганч шаҳрида қалин пули арзон — бир ярим-икки миллион сўм атрофида. Туманларда бу миқдор беш миллион сўмдан ўн миллион сўмгача. Қиз олий маълумотли, қўлида ҳунари бор бўлса, «нархи» шунга яраша қимматроқ бўлаверади.\nЯқинда урганчлик танишим қишлоқдан келин қилди. Ўн уч миллион сўм қалин пули сўрашибди. Бечора аёл бевалиги, уч фарзандни тарбиялаётгани, икки фарзандини олий ўқув юртида тўлов асосида ўқитаётгани қуда томонни асло қизиқтирмаган. Икки ёшнинг бир-бирига кўнгил қўйгани умуман эътиборга олинмаган: «Хоҳласанг шу, хоҳламасанг…». Ўғли «шу қиздан бошқасига уйланмайман» деганидан кейин онаизорнинг сўралган пулни беришдан бошқа иложи қолмади. Галдаги масала — келинни кийинтириш. Хоразмда куёв тараф келин бўлмишга ҳар мавсумга мослаб алоҳида уч-тўрт сидра кийим-кечак олиб беради.\n— «Ишонмайсиз, нақ 25 миллион сўмга келинни кийинтирдим. Йиллар давомида йиғиб келган матоларимни қудам «урфдан қолган» дея отиб юборди. Бозордаги энг қимматбаҳо кийим-кечакларни кўрсатиб тураверди», — дея ҳасрат қилади аёл. Узук, зирак, билагузукларни ҳам олиб бердим. Ўн беш қариндошига сарпо қилдим. Мебелларини ҳам ўзимиз олдик. Навбат тўйга келди. Икки томон келишиб, битта тўй қилишга кўнишмади. Қиз йиғинини алоҳида қилишди. Унинг ҳам харажатларини кўтаришимга тўғри келди. Сарф-харажатлар нақ юз миллион сўмга борди. Бу пулга ўғлимга икки хонали уй олиб берсам бўларди. Шунинг ярмини қарз кўтардим. Хоҳлай-хоҳламай, қудаларимдан тўйдан олдин кўнглим қолди.\nҚиз томондагилар «Қудачилик — минг йилчилик», «Қиз томон тўйгача ноз қилади, куёв томон тўйдан сўнг» деган гаплардан анча бехабар кўринади. Йўқса, «тўйдан кейин қизимнинг аҳволи нима кечади», деган истиҳолага боришган бўлишарди.\nДарҳақиқат, бугун тўйларимизни кузатган киши «Ёшлар оила қуриш учун тўй қилишяптими ё тўй қилиш учун оила қуришяптими?», деган ўйга бориши аниқ. Айниқса, тўй билан боғлиқ янги-янги маросимларнинг кириб келаётгани янада ташвишли. Кейинги пайтларда фотиҳа тўйларини дабдабали ўтказиш урф бўлмоқда. Одатда номидан ҳам англашилганидек, қуда томони қизникига тўй маслаҳатини қилишга келадиган маросим ҳозирда тўйхоналарда юздан зиёд аёллар чақирилиб, машҳур санъаткорлар иштирокида ўтказилмоқда. Тўғри, бундай тадбирни расамади билан ўн-ўн беш нафар қариндошини чақириб ўтказаётган оилалар ҳам йўқ эмас. Бироқ улар бармоқ билан санарли. Ундан кейин навбат «Қиз йиғини» деб номланган тадбирга келади. Бу тадбир ҳам тўйхоналарда камида 200-300 кишилик меҳмон иштирокида ўтказилишини ҳисобга олсак, бемалол тўй деб аташ мумкин. Бу тўйда фақат куёв қатнашмайди, холос. Қиз йиғини ўтказилган куни келин-куёв тенгқурлари билан алоҳида «банкет» ҳам қилишади. Унда камида 50 киши иштирок этади. Энг ёмон тарафи, бу «тўйча» чет эл киноларидаги тўйларни эслатади. Ёш-яланг спиртли ичимликларни сипқорганча энг сўнгги урфдаги қўшиқларга жазава билан рақс тушади. Бу ҳолатни узоқдан кузатган одам «тунги клуб»га келиб қолган бўлсам керак», деб ўйлаши табиий. Навбат тўйга келди. Келин чиқишига қизникида, келишига куёвникида ош қилинади. Бунга ҳам камида 150-200 нафар меҳмон чақирилади. Кечқурун шу меҳмонларга яна 200-300 одам қўшилиб, тўйхонага никоҳ тўйини ўтказишга борилади. Буларнинг барчаси куёв тарафга арзонга тушмаслигини хомчўт қилиш қийин эмас. Буларга «келин-куёв сайри», келин либослари, хонандаларга тўланадиган маблағлар ҳам қўшилади. «Хорижнинг «манаман» деган бойлари ҳам ўзбекка ўхшаб тўй қилолмайди», деб мақтанишларини тез-тез эшитиб қоламиз.\nТўй қилиш билан бирга тўйга бориш ҳам бир муаммо. Айниқса, аёллар учун. Иккита тўйга битта кўйлак кийиш аёл киши учун «уят» саналади, бундан ортиқ «шармандачилик» йўқ. Агар шундай қилишга тўғри келса, уйда катта жанжал чиқади. «Ҳусн тўйда керак» нақлига амал қилиб, эндиликда аёллар «гўзаллик салони»га кирмасдан тўйга бормайдиган бўлган. Улама сочлар-у сунъий киприклар, бир марталик тирноқлар ҳам анча пул туради. Урганчлик аёллар тоғора қилишни одат қилишмоқда. Совға-саломлар ҳам қўшиб ҳисобланса, битта тўйга бориш 500 минг сўмга тушади. Ҳар ойда камида учта-тўртта тўйга боришга тўғри келса, ойлиги ўртача бир миллион сўм бўлган кишига тўйга бориш ҳам жабр. Кейинги пайтларда «Келин саломи»ни тўйхонада қилиш урф бўлгандан кейин унга ҳам нимадир олиб бориш лозим бўляпти.\nКўриниб турганидек, юртимизда тўйлар йирик ижтимоий ҳодисага айланган. Бунинг оқибатида тўйхона, ошпазлар, ширинлик ва пишириқлар, сартарошлар, тикувчилар, санъаткорлар, сухандонлар каби хизматлар, автомашина ва либослар ижарасидан иборат тўй индустрияси барпо бўлган. Икки-уч соатлик тўй учун қанча одам сарсон, қанча маблағ талаб этилади — ҳисоблаган одамнинг ақли шошади. Мана шу меҳнат потенциалини туризмни ривожлантириш, маънавиятимизни юксалтиришга сарфласак, давлатимиз қанчалик ривожланиб кетиши мумкинлигини бир тасаввур қилиб кўрайлик.\n«Тўй қиламан» деб қанчадан-қанча ёшлар, ота-оналар чет элларда сарсон-саргардон юрибди. Қурби етмаса ҳам «элдан кам қилмайман» дея қарз-қурз қилиб бўлса ҳам «орзусидаги» тўйни ўтказиши шарт.\n— Тўй билан боғлиқ иқтисодий муаммолар кишини асабийлаштириши аниқ. Натижада уйқу бузилиши, зўриқиш, бош оғриғи, қон босими ошиши, юрак ишемик касаллиги, невроз ва бошқа касалликлар пайдо бўлади. Қолаверса, емай-ичмай пул йиғиш камқонлик, иммун тизимининг пасайиши каби қатор хасталикларни келтириб чиқаради, — дейди невропатолог Элбек Болтаев.\n«Тўйларга борсам, ҳар доим бошим оғрийди, шу куни деярли ухлай олмайман». Бу сўзлар кўпчиликка таниш, шундай эмасми?! Бош оғриғига тўйларда мусиқанинг жуда баланд қўйилиши сабаб бўлади. Тўғри, тўй-тантаналар куй-қўшиқсиз ўтмайди. Лекин нимагадир мусиқанинг «гумбур-гумбур»идан атроф зириллаб, деворлар титрамаса, гўё ҳеч кимнинг кўнгли тўлмайди. Шу ўринда яна бир ҳақли савол туғилади: Хўш, фонограмма қўйиб топган пулини қўшиқчиларимиз нимага сарфлашяпти? «Кутубхона очаяпти, кичик завод қуриб, одамларни иш билан таъминлаяпти», дея хомтама бўлишга шошилманг. Улар тўйдан топган пулини чет элларда ўйнаб-кулиб келиш, қимматбаҳо клиплар олишга харжламоқда. Халқимизнинг йиллар давомида машаққат билан топган пули улар орқали четга чиқиб кетаётгани ҳақида ҳам ўйлаб кўришимиз керак эмасмикин?\nТўй дастурхонларини айтмайсизми? Қайсидир фильмдаги «Тежаса, бир ойга ҳам етарди» деган сўзларни эсланг. Одатда бир ҳафтада ейиладиган маҳсулот икки соатда паққос туширилади. Ҳа, энди бу ёқда «жаранг-журунг» тўхтамаганидан кейин иштаҳа очилиб кетади-да… Тўйларда барча столларга спиртли ичимликлар тортилаётгани сабабли аёллар ҳам ичкиликбозликда эркаклардан қолишмайдиган бўлишган.\nТўй тугади. Машмашалар ортда қолгандек гўё. Аммо оила хуржунини бўйнига олган йигитнинг қўлида ҳунари йўқлиги, келин бўлмишнинг тузукроқ овқат қилишни билмаслиги, олинган қарзни қайтариш каби муаммоларни ўйлашнинг ҳозир мавриди эмас. Дабдабали тўйлар ҳам саломатлигимизга, ҳам маънавиятимизга жиддий зиён етказаётганини бир четга суриб турамиз. Ҳозирча тўй дабдадали ўтса, маҳаллада «дув-дув» гап бўлса бўлди. Ваҳоланки, тўй эгасини қўни-қўшни, қариндош-уруғ яхши танийди. Дабдабали тўй ўтказгани учун обрўси ошиб кетгани йўқ. Чунки яхши тўйни ҳам, ёмон тўйни ҳам нари борса, бир-икки ҳафта гапириб юришади. Кейин эса у билан ҳеч кимнинг иши йўқ. Лекин маҳалладаги кексаларни йиғиб, Самарқанд-у Бухорога олиб бориш, мактаб кутубхонасига 10 тагина китоб совға қилиш, ногирон қўшнисининг уйини таъмирлашга кўмаклашиш, сурункали касалликдан азият чекаётган маҳалладошига дори-дармон олиб бериш каби савобли ишларни қилганлар ҳақида эса умр бўйи гапиришади. Нега деганда, яхшилик унутилмайди.\nБу ҳақида ўйлаб кўришнинг айни фурсати келди, назаримизда.


Kutubxona - Shukur Xolmirzayev. Hukumat (hikoya) / Kiril\nSiz shu sahifadasiz: Shukur Xolmirzayev. Hukumat (hikoya) / Kiril\nМуаллифШукур Xолмирзаев Асар номиҲукумат (ҳикоя)\nУруш йиллари Кенгдалада раислик қилганимда бир қозоқ кампир бўларди. Бечора ёлғиз эди, бизнинг уй ишларини қиларди. Ўшанда ўтовда турардик. Сигир бор, иккита-учта совлуқ бор, шуларни соғарди. Кир-чирни юварди. Ана шу боёқиш «раис» деган сўзни билмасди-да, нуқул: «Ҳукумат опой...» йўқ, «Ўқумат опай», деб чақирарди мени. Язнангизниям «Ўқумат оғай» дер эди. У киши — колхознинг раиси, мен Шўронинг раиси эдим.\nАграномликни битирганми-ёв, аниқ билмайман. Лекин, болам, ҳозир ҳам раёнда уни жуда ҳурмат қилишади. Энди... бизга ўхшаган қарияларниям иззатлайди-да. Кўпнинг дуоси — кўл, ҳурмат қилсанг — ҳурмат кўрасан.\nШу киши денг, бизга унча-мунча қарашиб туради-да. Совхоз директори, ҳамма нарса унинг қўлида: қозоннинг бошида... Биз ҳам ахир шу жамиятни деб хизмат қилдик. Вақти келганда, оч қолдик, қийналдик. Лекин жамиятни деб яшадик... Ҳе, болам, бошимиздан кўп савдолар ўтган: саводсизликни тугатишда ўзимизнинг ўлиб кетишимизга оз қолган, қўш хотинликларга қарши курашишда ҳам битта Жаъфаров деган кишининг мени отишига оз қолган. «Энағар, хотинларим рози бўлса, яна нима дейсан?» деган. Бир ҳисобда ўша одам ҳам ҳақ экан... Лекин замоннинг талаби шу эди: уни жавобгарликка торттирдик. Кейин хотинлариям мени уч йил қарғаб юрди. Қулоқ қилиш, тилла қидириш вақтларидаям кўп иш қилдик...\nҲа, энди мана, қариб, пенсияга чикдик. Мен тенги дугоналаримдан ҳам учта қолдик. Лекин мен содда эканман: пул йиғмапман. Дунёнинг кетидан бўлмапман. Мана, энди пенсияга қараб ўтирибман. Язнангизнинг ҳам аҳволи шу. У бечора шунча йил колхоз раиси бўлиб, фақат отни миниб: «Машоқни терма! Ғаллани ўрма!» деб умрини ўтказган экан. Аммо-лекин у кишиям жуда ҳалол ишлаганлар. Биламанда. Урушдан кейинги қимматчилик йилларида айримлар каламуш, сичқонларнинг уясини кавлаб, ғалла-дон топишарди. Ана шуларгача тортиб олиб, ҳукуматга топширганлар...\nЎғилчамиз шўх чикди. Боши омон бўлсин, қолгани — шу... «Кенжа болам, кенжа болам, топганимни сен же болам», деб юргич эдим. Мана, ёшимиз ўтган-да, бу одам бўлди. Бир нимани ёлчитиб едирмадик ҳам. Қайтамга унинг қўлига қараммиз.\nБизнинг гапимиз ўтмайди... Қодиржон «янги машина келса, бераман» деган. Ана шундан кейин Кенжамиз ўзини ўнглаб олар. Ўғилчаси мактабга борадиган бўп қолди: ҳали қўлини ҳалоллагани йўқ...\nРост-да, уғлим, шу колхоз тузилиш йилларида мен ўн уч-ўн тўрт ёшларда эдим. Энам бечора отамдан қолган қўш ҳўкиз билан қўзили совлиғимизгача колхозга берган эди. «Бўлсин, ишқилиб, шу жамият бўлсин. Ҳукумат оёққа турсин!» дер эдик...\nЭндиликда шаккоклар кўпайган, болам. О, баъзан бир гапларни эшитасан, бир гапларни! Одамларнинг оғзи мана мундай бўлиб кетган. Бизнинг замонларда у оғизларни аллақачон йиртиб қўйишарди. Ҳозир тартиб-интизомдан путур кетган. Органлар ҳам яхши ишламайди, мен сизга айтсам...\nЖуда кўнглим очилиб, ҳее, ўгган-кетган кунларни эслаб, катта йўлга чикдим. Кўпқаватли иморатлар тушаётган экан, шуларнинг орасидан ўтиб, совхоз идорасига бордим.\n— Ассалому алайкум, холажон, — деди. Ўрнидан туриб, келиб кўришди. Мундай жойдаги диванга ўтқазиб, бир пиёла чой берди. — Дамлигинамисиз, холажон? Бобой яхшими? Жиян қалай?.. Яқинда янги машина келади, албатта берамиз...\n— О, аста айтасизми! Бизнинг қирқта шшшримизни учириб кетди. Парча-парча қилиб ташлади. Қанча тсемент, албастр кўкка учди. Ўзиям ярим соат орасида ҳаммаёқни тўс-тўполон қилиб юборди-да!\n— Шундай-шундай... Катакнинг усти очилиб қолди. Товуқлар сочилиб кетди. Кенжабойингиз жинни бўлиб юрипти. Бизда қўй йўқ, сигир йўқ. Шу тўртта товуқ...\nҚодиржон индамай қолди. Индамай чой ичди. Худо урсин, уни ҳеч мундай аҳволда кўрмаган эдим: ҳамма вақт «йўқ» демасди... Ахир, биласиз, бир замонлар бу ҳукуматимиз бизга қарам эди. Энди биз унга қарам бўлиб қолдик: қарашиб турса ёмонмас-да! Тўғри, одам хижолат бўлади. Аммо ноилож.\nЙўқ-йўқ, мен йилида келсам, бир марта келардим. Илтимос билан. Шундаям давлат нархида пулини тўлаб олардим. Энди, бир қоп-ярим қоп камикормами, буғдойми, арпами, ишқилиб... «йўқ» демасди-да.\nЎзи, мен сизга айтсам, болам, бу тиланчилик эмас. Худо асрасин: энди, одам... ҳаддинг сиғиб келасан-да. Ўзингнинг ҳукуматинг, ахир.\nТўғри энди, бу ҳукуматимиз ҳам анча пишиқ бўлиб кетди: бир вақтлар, байрамлар бўлса, Октябр, ҳайитлар куни бозоржойда қозон-қозон ош дамланарди, чой, нон — бари бепул. Ўйин-кулги. Байрам, тўй тўйдек ўтарди. Кейин... бунақа супралар ҳам очилмайдиган бўп кетди. Қайтамга баъзи одамлар каттароқ тўй қилса: «Бой бўп кетдингми?» дейдиганлар кўпайди...\nМен ўғри, каззобларни кўзда тутмайман, болам... Улар ҳалиям бор. Охири ўз ҳақини олади: худодан топади. Худодан топмаса, ҳукуматнинг ўзи кўрсатиб қўяди.\n— Э, холажон, ҳозир замон ўзгариб кетди, — деди Қодиржон. — Мен сиздан ҳеч нарсани аямайман, би-либ қўйинг! Ҳукумат ўз ветеранларидан аямайди...\n— Гап шундаки, холажон, биринчидан, бизда ҳамма нарса қаттиқ ҳисоб-китобли бўлиб қолди. Қурилиш материалларининг ҳам нархи ошди... Шунга қарамасдан сизга ёрдам қилиш керак... Аммо, холажон, ўзингиздан қолар гап йўқ, этақдаги чўл ўзлаштирилгандан кейин совхоз бўлинди.\n— Ҳа. Иккита совхоз бўлди-да... У совхозга кўп жойларимиз тушиб кетди.\n— Ана шу катта йўлдан бора берсангиз, астановка келади... Ҳали эшитмаб эдингизми?\n— Шу ердан қизил автобус ўтади. Учта астановкадан кейин чапга бурилиб тўхтайди. Қарағай экилган боғ келади. Ана шу ерда янги совхознинг идораси...\n— Шунинг учун... шунинг учун ёрдамни ўша совхоз қилади энди. Директори ёш йигит, ақлли... Холажон, тушунмаяпсизми?\n— Хўп, ўша совхозда бўла қолайлик. Лекин сиз... ўнтагина шипрга қоғоз берсангиз, мен пулгинасини тўлаб...\n— Холажон, мен нима деяпман? Кечирасиз, тушунтиролмадим шекилли... Хўш, энг муҳим гап шундаки, бизда ҳам ҳалигидай хўжалик ҳисоби, самофинансирование деган гаплар амалга ошяпти... Бундан ҳам муҳими, хўш, ҳамма нарса шу қадар ҳисоб-китобли бўлиб кетаяптики, мен сизга битта шипр берсам ҳам, бу ерда гап қилишади. Совхоз мулкини бегоналарга талон-тарож килдирди деб...\nЛекин мен энди бешта шипр деб юрсам... Кенжабойдан ҳам уяламан: «Ҳукуматингиз нима қилди деса, нима дейман? Ҳукуматим ўзгарипти, дейманми?»\n— Ҳа, болам, яхшилигингни кўр, — дедим. — Сен ўксима, Қодиржон... Унга бўлса, унга бораман-да...\n— Биз бир қаттиқ бўлсак, тошдан ўтиб кетамиз! — деди. — Бир сахий бўлсак...\n— Сахий бўлганимизни ҳалигача кўрганим йўқ. — Кейин унинг кўнглини кўтардим. — Биз, болам, ҳукумат... ҳукуматимиз катталариям йўқсилдан чиққан. Ўзимиз ҳам. Бойларниям йўқсил қилганмиз. Бундай мамлакат, ҳукумат... кўрпасига қараб оёқ узатиши керак. Тушунаман, оғажон. Меникиям бир гап-да.\nҚаранг-а, уйда ўтириб қолганингдан кейин жамиятдан чиқиб ҳам қолар экансан. Газета кўп, кўп оламиз. Журналлардан ҳам... Дунёнинг у чеккасидаги гапни билиб турар экансан-у, ёнингдаги ўзгаришлардан бехабар қолар экансан.\nБу тарафлар, ҳее, тоза ўзгариб кетган экан... Эсимда бор. Кечагидай: қирқинчи йилмиди, ўшанда Шўро мажлисини ўтказиш учун шу томондаги бир овулга бориб, кеч қайтгандим. Бир чўпон бечора: «Қизим, отингиз яхши экан. Лекин бемаҳалда юрманг, жондор учрайди», деб эди. Мен... ёш эканман: оловлик. Отимга ишониб ҳайдай бердим. Қурисой деган жойга етганда, бир бўри эргашди. Тавба, қўрқмапманми денг. Бошимда катта шол рўмолим бор эди. Шунинг бир учидан ушлаб, бир учини осилтириб келавердим. Бўри ўлгур рўмол билан ўйнайди денг. Эшитганман-да, бўри отнинг думидан олади деб. Хавотирим шундан эди. Бир маҳал рўмолни тишлаб бир тортди, қўлимдан чиқиб кетди. Ана энди, ўлдим, деб ўйладим. Отни ҳайдадим. Қор, муз, совуқ. Бўри эргашди. Буёқда қоронғи тушаяпти. Сойдан чиқиб, энди қирга ўрлагандим, бўри етди... Отим бир сапчиб кетди-ю, йиқилди. Шундай ёнбошлаб қолди. Қарасам, бўри-мўри йўқ. От соғ. Пишқиряпти. Шундай бўйнига осилиб олиб: «Чуҳ, жонивор!» дедим. Гапим далда бўлдими, от жонивор сапчиб туриб кетди. Ҳей ундай жойга борганда эгарга миниб олдим. Қарасам, бўри... от йиқилганда тагида қолган экан. Оқсоқланиб четга чиқяпти. Бирдан увлаб юборди. Мен отни суриб ҳайдадим яна. Жийдали деган жойга етганда, бир аравани учратдим... Шундай қилиб, омон қолган эдим...\n— Ҳай-ҳай, тил ўлгур ўрганиб қолган-да, — дедим. — Ҳовлиқманг, болам. Биз ҳам, ҳей, сондан чиққан уй хотини эмасмиз... Вақтида райкомлардаям ишлаганмиз. Киссамизда партия билетимиз бор!\n— Директор болам, — дедим. — Билсангиз, эшитган бўлсангиз, мени фалончи опа дейдилар. Кекса...\n— Ҳа, энди ночорликдан...\nЖуда хўрлигим келди: ахир, мени раёнда билишарди. Ҳар йили Октябр байрамларида бизни чақириб сийлашарди. Дугоналаримниям. Кўрганлар салом берарди.\n«Бу йигит бошқа раёндан келган экан-да», деб ўйладим-да, муддаога ўтдим:\n— Олдин Қодиржоннинг совхозига қарардик...\n— Ҳа, бир ўғилчамиз... Кенжабой шопир. Лекин... Лекин... Лекин билмадим, у сизнинг сапхозингиздами, ё ҳалиям Қодиржоннинг сапхозидами?\n— Ўзим ҳам пайқаган эдим...\n— Шу биргина бостирмамиз... товуқхонамиз бор эди. Кечаги довул томини бузиб, картонларини учириб кетипти, ўғлим. Шунга бир қарашасизми деб...\n— Бизда қурилиш бригадаси бор. Самофинансированияга ўтган! Бу гапни тушунасизми? Кооперативни-чи? Хозрасчётни? Ҳим... Гап шундаки, сиз ўшаларга учрашасиз. Улар бориб, ками-кўстингизни битириб беришади.\n— Ҳа, албатта... Давлат нархида бўлса...\n— Давлат нархида эмас! Илгари биз баъзи қари-\nқартангларга қарашганмиз... қарашганлар. Совхоз баҳосида ул-бул ишлар қилиб берилган. Энди у нарса бекор қилинди. Ҳали бора-бора қурувчиларимиз ҳам мустақил бўлиб кетишади.\n— Тушунмаяпман. Улар... қиммат оладими?\n— Хуллас, биз ёрдам беролмаймиз... Бошқа саволлар борми? Ўша Кенжабойингизга айтинг... Сизни ветеран деб чоптириб қўймасин, хўпми? Ҳозир бари ёшлар нуқул ветеранларни чоптиришади... Билиб олдик! Энди бунга барҳам берилади...\n— Энди биз...\n— Сал-пал тушундим... Лекин сизни ҳукумат деб... Ахир, ҳукуматдан бошқа кимимиз бор, ўғлим? Сизлар ёш эдинглар, балки туғилмаган эдинглар...\nЭнди денг, йиғлагим келади. Қаёққа боришни билмайман... «Хор бўлдим-да оқибат!» деб қарағай тагига бордим. Ўтириб хўп йиғладим. Буёғи қандай бўлди энди?\nЭ, болам, биз ўйлар эдик-да: «Ўлимлик ҳам йиғмаганмиз. Ҳукуматнинг ўзи кўмади», деб...\nҚаранг, одамлар қандай шафқатсиз бўлиб кетаяпти. Ёшгина боланинг гапини...\nСувга тушиб, қуруқ чиққандай бўлдим, уйга жўнадим. Лекин ўпкамни босолмайман: ўлай агар унинг гапларидан бир нарсани тушунган бўлсам...\nШундай қилиб, автобусга чиқдим. Бир ёшгина йигитнинг ёнига ўтириб қолдим. У Афғонистондан келган экан. Бир оёғи йўқ экан. Мен йигитчанинг туриб жой бермаганидан ҳам сал ўксиган эдим. Кейин тушундим-у, гурунглашиб қолдик. Ҳе, у шўрлик ҳам ветеран экан... Менга айтмади-ю, қандайдир иши бит-маганини пайқадим. Кейин автобусдан тушиб, уйга пиёда жўнадим.\nЎзимча ўйлайман денг: «Ҳа, нималардир ўзгарипти. Хозрашётми, самофинасми бўпти... Яхшиликка бўлсин! Лекин биз шу ҳукуматни деб умрни ўтказдик. Энди у бизга...»\n— Э, болам, менинг ҳукуматим... сен экансан. Шу сапхоз экан, — дедим.\nАна шунда ўзимга келдим. Кейин... уялдим. Энди шипр кераксиз бўлиб қолган эди.\n— Вой, шўрим...\nМана, сизга айтмоқчи бўлган гапим шу, ўғлим. Сиз тағин бу опамиз таъмагир экан... Хўш, ҳукуматдан норози бўлипти, деманг, болам. Сираям ундай эмас: ҳукумат ўзимизники. Ахир, биз уни деб яшадик. Умр поёнига етди.\n"http://www.kutubxona.com/wiki/index.php?title=Shukur_Xolmirzayev._Hukumat_(hikoya)_/_Kiril&oldid=13185" dan olindi


ЎзА - Ғолиблик икки оилага насиб этди\n06.03.2018 11:05 Чоп этиш версияси\nҒолиблик икки оилага насиб этди\nГулистон шаҳрида “Соғлом оила” шиори остида ўтказилган мусобақада 34 оилавий жамоа иштирок этди.\nСирдарё вилояти касаба уюшмалари ташкилотлари бирлашмаси, вилоят жисмоний тарбия ва спорт бошқармаси, “Маҳалла” хайрия жамоат фонди вилоят бўлими ва бошқа ташкилотлар ҳамкорлигида ташкил этилган тадбирда мамлакатимизда аҳоли, айниқса, болалар ва хотин-қизлар ўртасида спортни янада оммалаштириш орқали соғлом турмуш тарзини қарор топтириш, оилаларни моддий ва маънавий қўллаб-қувватлашга алоҳида эътибор қаратилаётгани таъкидланди.\nМусобақада спортсевар оилалар жамоавий эстафета, арқон тортиш, шахмат-шашка, бадминтон, югуриш, акробатика элементлари, тўпни нишонга отиш, мерганлик, моҳир ҳужумчи ва бошқа қизиқарли шартларда ўзаро беллашди.\nЎлмас Алимов ҳамда Аброр Орзиқуловлар оилавий жамоаси биринчи ўринни эгаллади.\n– Мамлакатимизда спортни ривожлантириш, айниқса, оилаларда соғлом турмуш тарзини қарор топтиришга қаратилаётган алоҳида эътибор сабаб ушбу мусобақанинг нуфузи йилдан-йилга ошмоқда, – дейди Гулистон туманида истиқомат қилувчи Аброр Орзиқулов. – Мазкур мусобақага ҳар йили қатнашамиз. Ғалабага эришиш учун астойдил интилдик. Айниқса, қизим Сарвинознинг “Энг фаол кичик иштирокчи” номинацияси билан алоҳида тақдирлангани жуда тўлқинлантирди.\nҒолиб ва совриндорлар ташкилотчиларнинг диплом ва эсдалик совғалари билан тақдирланди.\nАбдужалол Қаюмов,Фурқат Тошматов (сурат) ЎзА


Бировни мазаҳ қилманг | FargonaZiyo.uz\nБилинг, мазаҳ ёмон иллат. Чунки буни зарари ҳар иккала томонга баробар тегади. Яъни бу мазаҳ қилувчини шарманда қилади ва мазаҳ қилинган инсонга озор беради. Мазаҳ қилувчини шарманда бўлиши биринчи ўринда ундан ҳайбати ва ҳаёсини кетказади. Иккинчидан ғавғо ва нодонликни келтиради. Энди солиҳ кишиларни озорлашга келсак, уни беҳуда, бемаза қилиқдан қалби ранжийди. Мазаҳ, бу шайтондан кўчирма ва кибру ҳаводан дарак. Умар ибн Абдулазиз айтади: Масхара қилишдан сақланинг, чунки бу ахмоқлик, адоватни меърос қилади. Баъзи уламолар айтади: “Масхара қилишлик ҳайбатни ейди, гўё олов ўтинни егандек”.\nАлбатта мазаҳни бошланиши ҳаловат\nЛекин унинг охири адоват.\nОдамлар бир-бирини нима учун масхара қилади? Бир инсонни “қувватсиз” бўлгани, билимсиз бўлгани, камбағал бўлгани учун масхара қилади. Масхара қилиш учун ерга уруш ўзини баланд билиш кифоя. Бир одамни хилқатини (яъни ташқи кўринишини) масхара қилмоқчи бўлса, демак у Аллоҳнинг қудратини масхара қилибди. Уни бўйи узун, уники пакана, бу семиз, у ариқ каби сўзлар билан Аллоҳ таъло Қуръони каримда: “Эй мўминлар, бир қавм иккинчи қавм устидан масхара қилиб қўймасин, балки улар сизлардан устунроқдур” дейди.\nМасхара қилиш сўз билан, гоҳи иш-ҳаракат, гоҳи ишора билан бўлади. Масхарани асли енгилтакликдан келиб чиқади. Енгил табиатли инсон бошқаларни масхара қилади. Бойлар айтади: мени бир жойим Аллоҳга ёқиб қолгани учун мени бой қилди, сени бир жойинг Аллоҳга ёқмагани учун сени камбағал қилди. Аслида бойлик ва камбағаллик бизларга берилган синовдир.\nПайғамбар (с.а.в.) ҳузурларига бир фақир киши келди. Пайғамбар (с.а.в.) Мени ҳузуримга сизни келишингизни Жаброил алайхиссалом хабарини берган, хуш келибсиз дедилар. У киши менга ўхшаган, деди. “Ҳа” ерда эътиборсиз бўлган самода саййидлардан бўлган инсон, дедилар.\nДемак биз қадримизни Аллоҳнинг хузурига борганда биламиз. Масхара қилишда бандаларга жабр қилиш ва ширк хавфи бор. Ҳар ким ўзидаги бор нарса билан фахрланиши ўзини қилдим, ўзим топдим ҳамма нарсани ўзига хослаши ширк бўлади.\nҚорун: “Мени бойлигим мени илмим учун бўлди” дейди. Биз ҳамма нарсани Аллоҳдан деб билишимиз керак. Масхарани ҳар қандай турини қилмаслик керак. Мусулмон инсоннинг масхара қилиш мусулмонликдан бўлмайди. Хақиқий мусулмон бировни хаққига яхши дуо қилади.\nОлтиариқ тумани “Жахонгирхон” масжид имом хатиби\nPrevious Post: Мулойимлик мўминга хос фазилат\nNext Post: «Албатта, биз Аллоҳникимиз…»


"Муҳаммад Юсуфнинг шогирди Андижон вилояти ҳокимига мурожаат қилди" » Новости Узбекистана сегодня: nuz.uz\nНовости Узбекистана → ЖАМОАТЧИЛИК → "Муҳаммад Юсуфнинг шогирди Андижон вилояти ҳокимига мурожаат қилди"\n13-11-2019 13:38 0 735 Рейтинг1 Чоп этиш\nМуҳаммад Юсуф уй-музейини қурилишига тайёрланган лойиҳа\nОхирги вақтлар Шуҳрат исмли ҳокимлар қизиқ ишлар қилаяпти-да - ҳайрон бўлмасликнинг ва жим ўтиришнинг умуман иложи йўқ. Уларнинг яхши амаллари ҳам кўп, лекин уларнинг таажжубли хатти-ҳаракатлари тезда эларо машҳур бўлаяпти-да. Кеча Андижон вилояти ҳокими шоир акамиз Шарофиддин Болтабоевга Андижонни мадҳ этгани учун автомашина совға қилибдилар.\nАндижоннинг сахий ҳокими барака топсин! Шарофиддин акага автомашина қуллуқ бўлсин! Ҳоким бува, шунчалик адабиётни, шоирларни яхши кўраркансиз, унда нега халқ шоири, Андижоннинг улуғ фарзандларидан бири раҳматли Муҳаммад Юсуф уй-музейини қуриш учун Марҳаматда ажратилган ернинг тадбиркорга бериб юборилишига жим қараб турибсиз! Бу ерни сиз бериб юборгансиз демайман, лекин бу ишдан хабардор эмасман десангиз, ишониш қийин. Марҳамат тумани ҳокими (унинг ҳам исми Шуҳрат) бу ишни ўз-ўзича амалга оширмагандир ҳартугул. Ҳоким бува, мен Муҳаммад Юсуфнинг чин шогирдлариданман. У кишининг Андижонни беҳад яхши кўришига, бу замин ҳақида фарзандларча жўшиб сўзлаганига кўп бора гувоҳ бўлганман.\nТўғри, Муҳаммад ака Андижон ҳақида маддоҳона шеърлар битмагандир. Лекин у Ватан ҳақида ёзган шеърлар ҳалигача минглаб қалбларни ларзага солмоқда. Унинг "Ҳеч кимга бермаймиз сени, Ўзбекистон" шеъри билан айтиладиган қўшиқ Давлат мадҳиямиздан кейин энг севиб куйланадиган қўшиқлардан бири. Ўзингиз яхши биласиз, ҳар йили Муҳаммад ака туғилган кунда Андижонга юртимизнинг турли бурчакларидан минглаб мухлислар оқиб келади. Устозим - чин маънода Андижоннинг фахри! Бундай шоир Андижонда яна балки юз йилда туғилар.\nДавлатимиз раҳбари устозимиз номида ижод мактаби ташкил қилдилар. Сиз бу эзгу ишларни давом эттириб, вилоят раҳбари сифатида Муҳаммад Юсуфнинг уй-музейи қурилишига бош-қош бўлинг. Бу амал келгусида ўнлаб янги истеъдодлар етишиб чиқишига ҳисса қўшиши шубҳасиз.\nБу тадбиркорга бериб юборилган ер. Тадбиркор шу қурилишни қилаяпти\nМен сизга ҳам Муҳаммад Юсуфнинг шогирди сифатида, ҳам отдош сифатида мурожаат қилмоқдаман. Чунки, охирги пайтларда айрим отдош ҳокимларнинг қилган ишларидан хижолатдаман. Негадир мен Шуҳрат исмли шахсларнинг яхши инсон эканликларига ишонаман. Ҳоким бува, Андижонда кўплаб ҳокимлар ишлаб ўтди. Бир вақтлар "Ўзбекистон қаҳрамони" бўлган ҳокимлар бўларди, улар ҳам халқ хотирасидан чиқаёзди. Сизнинг номингиз эзгу амаллар билан халқ хотирасида, биз каби адабиёт муҳиблари қалбида узоқ йиллар сақланиб қолишига тилакдошман. Марҳум устозимнинг руҳи олдидаги шогирдлик бурчим, виждоним амри билан сизга мурожаат қилдим.


Бизни алдашибди: iPhone X услубидаги Xiaomi Mi Mix 2s суратлари фейк бўлиб чиқди! - Terabayt.Uz\nБизни алдашибди: iPhone X услубидаги Xiaomi Mi Mix 2s суратлари фейк бўлиб чиқди!\nКечагина интернет кенгликларида «юбилей айфони» дизайнида ишланган Xiaomi Mi Mix 2s суратлари тарқалганди ва биз шулар ҳақида хабар бергандик. Лекин бугун маълум бўлишича, ўша суратлар фейк экан.\nБугун GSMArena сайтининг маълум қилишича, булар – икки ой аввал тақдим этилган Xiaomi Mi Mix 2 флагмани расмлари бўлиб чиққан. Фақат унга Android-смартфон экранини iPhone X дисплейи дизайнига ўхшатувчи XOutOf10 иловаси ўрнатилган экан. Биз бу дастур ҳақида «Android учун сентябрдаги энг яхши иловалар» мақоламизда ёзганмиз.\nБироқ ишлаб чиқарувчиларнинг iPhone X дизайнига эргашаётганлари – бор гап. Масалан, Hotwav компаниясининг Symbol S3 деб номланган смартфони дисплейида, оригинал «юбилей айфони»даги каби, камералар ва динамик учун юқори чеккасида «чекинган» жойи бор.\nШунингдек, XOutOf10 сингари, экранни iPhone X флагманидаги каби кўринишга келтирувчи иловалар ҳам ишлаб чиқилмоқда, ишлаб чиқарувчилар эса юз сканери борасида ишланмалар олиб боришаётир.\nЎҚИНГ: iPhone X’даги инновация бўйича Apple’га қарши Meizu ва MediaTek майдонга тушяпти!\n#андроид смартфон #хабарлар #Apple iPhone X #Xiaomi Mi Mix 2s


«Trade Expo Indonesia 2016» ҳалқаро кўргазмасида иштирок учун таклиф\n18:17 / 25.08.2016\nМазкур кўргазмада Индонезиянинг экспорт қилинадиган барча тармоқларидан ишлаб чиқарувчилар ўз маҳсулотларини намойиш қиладилар. Маълумот ўрнида қайд этиш жоизки, 2015 йилда кўргазмада 1046 га яқин Индонезиялик экспортерлар ўз маҳсулотларини намойиш қилиб, 14 минг нафардан ортиқ хорижий компаниялар иштирок этганлар. Ушбу кўргазма 5 та асосий йўналишда ташкил этилади. Кўргазма ҳақида батафсил маълумот олиш учун Савдо-саноат палатасининг расмий веб-сайтидан олишингиз мумкин бўлади.\nСавдо-саноат палатаси Джакарта Савдо кўргазмаси Trade Expo Indonesia 2016\nСавдо-саноат палатасининг устувор вазифалари тубдан янгиланади


3 феврал куни Ахборот ва оммавий коммуникациялар агентлигида йўл хўжалиги тизимидаги муаммолар, ҳудудларда йўл ва кўприкларнинг таъмирталаб ҳолатга келиб қолгани билан боғлиқ масалаларга бағишланган матбуот анжумани бўлиб ўтди.\nАвтомобиль йўллари давлат қўмитаси раисининг биринчи ўринбосари Шуҳрат Назаров республикада фойдаланишда бўлган автомобиль йўллари, уларга ажратилган маблағлар, таъмирланган ва таъмирга муҳтож йўллар ҳақида маълумот берди.\nҚайд этилишича, бугунги кунда республикада жами 184 174 км автомобиль йўллари мавжуд бўлиб, шундан:\nумумий фойдаланишдаги автомобиль йўллари – 42 869 км.ни;\nички хўжалик йўллари – 116 560 км.ни;\nидоравий йўллар – 24 745 км.ни ташкил этади.\n«2020 йилда жами 5,1 трлн сўм миқдорида автомобиль йўлларини қайта қуриш, таъмирлаш ва сақлаш ишлари бажарилиб, 6 442,6 км автомобиль йўллари қайта қурилди ва таъмирланди», дея маълум қилди қўмита масъули Шуҳрат Назаров.\nУнинг қўшимча қилишича, 60 минг км.дан зиёд таъмирталаб ички хўжалик йўллари йўллар мавжуд.\n«Бугунги кунда 60 минг км.дан зиёд таъмирталаб ички хўжалик йўллари йўллари бор, буни тан олиш керак. 2021 йилда эса 4,5 трлн сўм маблағ ўзлаштирилади ҳамда 3 935,8 км автомобиль йўллари қайта қурилади ва таъмирланади», дея таъкидлади Шуҳрат Назаров.


17:30 / 23.04.2019 4382 pdf Ўқиш режими + -\nИнсон умри поёнига етиб қабрга дафн этилгач, унинг жони яна қайта жасадига киради. Бу масалада баъзи аҳли илмлар таваққуф қилиб қатъий қарорга кела олмаган бўлсалар-да, лекин аксар уламоларга кўра бу ҳақиқатдир. Аҳли суннат раиси имом Аъзам Абу Ҳанифа раҳимаҳуллоҳ очиқ-ойдин шундай деганлар:\n«Қабрда жоннинг жасадга қайта киритилиши ҳақдир!» (Ал-фиқҳ ал-акбар. Имом Абу Ҳанифа).\nБу ҳақда Пайғамбаримиз соллаллоҳу алайҳи васалламнинг узун бир ҳадисларида ҳам бор:\n«Бас, унинг руҳи жасадига қайтарилади…» (Имом Аҳмад ривоят қилган ва исноди саҳиҳ деган).\nБу ҳадис ва имом Абу Ҳанифа раҳимаҳуллоҳнинг шу сўзларига кўра, қабр азоби руҳгами, жасадгами ё икковигами, деб ихтилоф қилган баъзи мутааххирларнинг ихтилофига чек қўяди. Қабр азоби инсон руҳи ва жасадига биргаликда бўлади.\nШунингдек, бу масала билан жаҳмий ва мўътазилийларга ҳам раддия берилади. Чунки улар жони йўқ жасад азобланади, деб эътиқод қилиш мантиққа тўғри келмайди, деб айтишади.\nМатнда имомимиз Абу Ҳанифа раҳимаҳуллоҳ «қабрда» деб айнан қабрни келтиришлари ғолибият эътибори билан. Аслида денгизда чўкиб балиқларга ем бўлганлар ҳам, йиртқич ҳайвонлар ҳужумига учраб ўлганлар ёки жасади парча-парча бўлиб йўқ бўлиб кетганлар ҳам юқоридаги масалага дохилдир. Аллоҳ ҳар қандай ҳолатдаги жасадга ҳам унинг руҳини қайтаришга қодир Зотдир!\n«Аллоҳнинг йўлида қатл бўлганларни ўликлар деб ҳисобламанглар. Балки улар тирик, Роббилари ҳузурида ризқланмоқдалар» (Оли Имрон сураси, 169-оят).\nИмом Аҳмад раҳимаҳуллоҳдан ривоят қилинган ҳадисда айтилишича, Уҳуд жангида шаҳид бўлган саҳобалар Аллоҳ тарафдан анвойи неъматлар билан ризқлантирилиб, жаннатнинг роҳат-фароғатларини тотишар экан, бир-бирларига «қани энди, ортимизда тирик қолган биродарларимиз бизнинг тириклигимизни ва ризқимиз етказиб бериб турилганини билишганида эди, Аллоҳнинг йўлидаги муҳорабаларда дангасалик қилишмаган бўларди… бизнинг ҳолимизни уларга ким етказиб қўяр экан-а» – дейишар экан. Шунда Аллоҳ таоло: «Мен етказаман» – дейди ва юқоридаги оятни нозил қилади. (Тафсир билмаъсур. Жалолуддин Суютий).\nМашҳур саҳоба Анас ибн Молик розияллоҳу анҳунинг ривоят қилишича, Пайғамбаримиз соллаллоҳу алайҳи васаллам Бадр жангидан уч кун ўтгач яна Бадр майдонига келадилар ва: «Эй Абу Жаҳл, эй Умайя ибн Халаф, эй Утба ибн Робиъа, эй Шайба ибн Робиъа Роббингиз ваъда қилган нарсанинг ҳақлигини билмадингмизми?! Мен Роббим ваъда қилган нарсанинг ҳақлигини билдим» – дейдилар.\nБуни Умар ибн Хаттоб ҳам эшитиб турган эди. У киши: «Эй Расулуллоҳ, улар қандай эшитишади ва қандай жавоб қайтаришади, ваҳоланки ҳаммаси ўлиб бўлишган бўлса? – деб сўрайди. Шунда Расулуллоҳ: «Жоним эгаси бўлган Зотга қасам, сизлар улардан кўра яхшироқ эшитувчи эмассиз. (Улар ҳам сизлардек эшитади) Лекин жавоб қайтара олишмайди холос», – дедилар (Имом Муслим. 2874).\nАндижон тумани “Қорабош ота” жоме масжид имом-хатиби\n15:00 / 23.04.2019 1842\n37-боб. Мушрик қариндошга силаи раҳм ва ҳадя қилиш\n20:10 / 23.04.2019 622\n1802 12:00 / 22.03.2019\nБир гўзал мўмина аёлдан қандай пардоз қилиши ҳақида сўрашди. У шундай жавоб берди .Лабларимни ростгўйлик билан бўяйман. Кўзларимни раҳмат, меҳршафқат билан давоми...\n1447 07:06 / 25.12.2018\nТаварруқ савдосининг ҳукми қандай?\nШариатда .таварруқ савдоси, деган молиявий муомаланинг ҳукми ҳам баён қилинган. Бу каби савдони бизда .реализацияга мол олиш, дейишга одатланилган. Ушбу савдо икки давоми...\n608 12:30 / 31.07.2019\nУнинг мислини келтира олмаслар...\nАллоҳ таоло биз мусулмонларга Исломни неъмат, Ўзининг энг маҳбуб пайғамбари ndash Муҳаммад алайҳисаломни пайғамбар қилиб юборди ҳамда у зотга Ўзининг энг афзал давоми...\n523 16:00 / 13.06.2019\n105 18:00 / 17 январь\n8 16:48 / 17 январь\n29266 11:58 / 10.10.2018\n34714 11:56 / 10.10.2018\n4715 08:41 / 09.11.2019


Россия ТИВ: АҚШ ва Саудия Арабистони Сурия мухолифати раҳбарлари рўйхатини тақдим этди\n11:18 / 14.11.2015\nАҚШ ва Саудия Арабистони Россияга Сурия мухолифати раҳбарларининг рўйхатини жўнатган. Бу ҳақда РФ президентининг Яқин Шарқ ва Африка мамлакатлари бўйича махсус вакили, Россия ТИВ раҳбари ўринбосари Михаил Богданов маълум қилган.\nУнинг қайд этишича, АҚШ томонидан юборилган рўйхатда 20га яқин кишининг номи мавжуд ва улар Сурия ҳукумати ва мухолифат ўртасидаги музокараларда қатнашиши мумкин.\n"Ҳа, мухолифат етакчиларидан 20 нафарига яқини ҳақида маълумотлар келиб тушди. Саудияликлар юборган рўйхат ҳам АҚШ юборгани билан деярли бир хил", дейди Богданов ТАСС нашрига берган интервьюсида.\nУнинг сўзларига кўра, рўйхатдаги кўп номлар сиёсатчиларга аввалдан маълум.\n"Рўйхатда номлари қайд этилганлар Сурия оппозицион ва инқилобий коалициясиннг Истанбулдаги офисида фаолияти юритишади. Гап Суриядаги ҳарбий ҳаракатларда иштирок этаётган ҳарбий бошлиқлар хусусида кетмаяпти", дея аниқлик киритган Богданов.\n"Эртанги учрашувда Сурия ҳукумати ва мухолифат ўртасидаги музокарада иштирок этувчи вакилларнинг номларига аниқлик киритилади", дейди у.


“Қўлтиқ таёқ” - blog.xabar.uz\n- Фалон жойда ишлайдиган қўлтиқ таёқни танийсизми? Ўша менинг қўлтиқ таёғимдир. Сизга салом айтиб юборди.\nМаълумингизким, қўлтиқ таёқдан юра олмайдиган, нуқсони бор ногиронлар суянчиқ сифатида фойдаланадилар. Аммо кўча-кўйда «қўлтиқ таёқ»лилар кундан кунга ортиб бормоқда.\nТета поя қилиб қадам ташлар эканмиз, ота-онамиз қўлимиздан тутиб юришни ўргатади. Чунки, улар суянган тоғимиздир. Катта бўлиб одимларимиз дадиллашгач уларнинг қўлини қўйиб юбориб, мустақил юра бошлаймиз. Ана энди жамиятда «тоғлар»нинг суянчидан «қўлтиқ таёқ»ларга ёпишамиз.\nМактабда ўқир эканман, бир бола билан жанжаллашиб қолдим. Кучлар мувозанатига асосланиб дағдаға қила бошладим:\n- Катта кетма, розир қўлтиқ таёғимга қўнғироқ қиламан келиб, энангни Учқўрғоннинг ҳам нарёғидан кўрсатади.\nОрадан йиллар ўтди. Олийгоҳга кириш учун бир даста пулни қучоқлаб келдим. Энди менга қўлтиқ таёқ зарур. Қўлимдан келмайдиган ишни уддалашимга суянадиган одам керак. Калла эса бўм-бўш. Амаллаб, қўлтиқ таёққа яхшилаб оғирлигимни ташлаб, ўйишга ҳам кириб олдим. Энди ўқитувчилардан баҳо олишим керак. Уларнинг олдига кирар-кирмай кўкрагимни кериб гап бошлайман:\nЎқитувчи ҳам бошини сарак-сарак қилиб баҳоимни қўйиб беради. Улар ҳам «ногирон»лардан безор бўлганлар. Негаки, уларга кунига нечталаб қўлтиқ таёқлардан қўнғироқлар бўлади.\nЙиллар эса ҳеч нарсага суянмай ўтаверади. Мана ишга жойлашиш учун ҳужжатлар солинган жилдимни кўтариб, бошлиқ олдига киришга навбат кутиб турибман. Кирдим ҳам. Ўрнидан туриб қарши олди. Турмасинамчи, ахир қўлтиқ таёғим қўнғироқ қилиб қўйганку. Иш силлиқ кечди. Лавозимга эга бўлдим. Буни ювиш учун қўлтиқ таёқларимни бир жойга тўплашим керак. Кетма-кет табриклар, олқишлар, пиёлаларнинг жаранглаган овозлари йиллар давомида қулоғимда эшитилиб турди. Қўлтиқ таёқ бўлишга ҳам улгурдим. Нафасимдан от ҳурксада ногиронлар аравасига тушиб қолгандим. Чунки, куни кеча суянганимни ишдан олиб ташлашибди. Кўп ўтмай менинг кетимга ҳам тепиб юборишди. Қўлтиқ таёқларга суяниб юраверибман. Ўз кучим, ўз ақлим, ўз меҳнатимдан фойдаланмабман. Негаки, менда улар йўқ эдида. Қўлтиқ таёқ мақомидан ҳам тезликда қуладим…\nЭнг муҳим нарсани: қўлтиқ таёқларимнинг ҳам қўлтиқ таёғи бор эканлигини унутибман. Ҳеч нарсага суяна олмай йиқилдим…\n4.17 / 14\nMuallif jamiyatimizda uchraydigan eng keng tarqalgan ushbu illatga yangicha uslubda yondashgan. Shunday ajoyib blogpostda imlo xatolarining borligi esa odamning dilini xufton qiladi.\nДавоси ҳозирча аниқланмаган иллат, касаллик. Лекин, бошқача ёзиш мумкин эди...\n"Танка"нинг ўзбекча талқини.


КЕЧА ЎҚУВЧИ – БУГУН МУТАХАССИС | QISHLOQ HAYOTI\nБу йил вилоятдаги 122 та касб-ҳунар коллежини 37 минг 254 нафар ўғил-қиз турли йўналишлар бўйича битирмоқда. Шу кунларда уларни кўплаб меҳнат жамоалари ўз бағрига чорламоқда. Диплом билан иш бошлаётган ёшларнинг фаолиятга эмин-эркин киришаётгани аҳамиятлидир. Чунки битирувчилар учун меҳнат жамоалари бегона эмас, бунгача уларнинг ҳар бири тузилган шартномага асосан муайян корхоналарда амалиёт ўтаган, кўникма ҳосил қилган.\n– Мамлакатимизда касб-ҳунар коллежлари битирувчиларининг бандлигини таъминлашга алоҳида эътибор қаратилмоқда, – дейди вилоят ўрта махсус касб-ҳунар таълими бошқармаси бошлиғи Ботир Аҳмедов. – Бу борадаги ишлар йилдан йилга такомиллашиб бормоқда. Масалан, ҳозир амалда бўлган уч томонлама шартномаларга жорий йилдан муҳим ўзгартириш киритилди. Унга кўра, энди шаҳар ва туман ҳокимлари ҳам бунга тўртинчи томон бўлиб қўшилди. Бу саъй-ҳаракатлар эса битирувчилар бандлигини тўла кафолатмоқда.\n– Тузилган шартномага кўра, газ таъминот корхонасида иш бошлаяпман, – дейди Ангрен ижтимоий-иқтисодиёт ва сервис касб-ҳунар коллежи битирувчиси Дилноза Ашурова. – Ушбу корхона менга бегона эмас, илгари ҳам икки маротаба ушбу жамоада амалиёт ўтаганман. Бу ердаги аҳиллик, тартиб-интизом менга жуда ёқади.\nШу билан бир қаторда касб-ҳунар коллежларининг битирувчилари орасида мустақил ҳаётга тадбиркорлик фаолияти билан кириб келаётган ёшлар ҳам кўпчиликни ташкил этмоқда. Ўзбекистон “Камолот” ёшлар ижтимоий ҳаракати вилоят кенгаши, вилоят ўрта махсус касб-ҳунар таълими бошқармаси ва бир қатор тижорат банклари ҳамкорлигида ёш тадбиркорларни муносиб рағбатлантириш, уларга ҳар томонлама молиявий кўмак бериш мақсадида танлов ўтказилиб, 147 нафар йигит-қизларнинг лойиҳалари ўрганиб чиқилган эди. Бугун уларнинг қарийб 100 нафарига имтиёзли кредитлар ажратилди.


Фойда солиғини ўтган йиллардаги зарар суммасига камайтириш мумкинми? | BUXGALTER.UZ\nКорхонада олдинги йилларда, у солиқ солишнинг соддалаштирилган тизимида бўлган пайтда (ЯСТ тўлаганда) зарар юзага келган. У 2020 йилда фойда солиғини тўлаган, уни ҳисоблашда фойда олгани маълум бўлган. 2020 йилдаги фойдани ўтган йиллардаги зарар суммасига камайтириш мумкинми?\nbuxgalter.uz илтимосига биноан ушбу саволга МВнинг бевосита солиқлар бўлими бошлиғи Умид ХАМРОЕВ жавоб берди:\n– Зарарларни келгуси даврларга ўтказиш қоидалари СКнинг 333-моддасида белгиланган.\nФойда солиғи солиш мақсадларида, даромадлар ва харажатларга киритилган тузатишларни инобатга олган ҳолда чегирилиши лозим бўлган харажатлар жами даромаддан ошиб кетган тақдирда зарар юзага келади.\nЧегирилмайдиган харажатлар солиқ солинадиган фойдани камайтирмайди ҳамда ўтказиладиган зарар суммасини оширмайди.\nКорхонада олдинги солиқ даврида – календарь йилда зарар кўрилган бўлса, у жорий йилдаги фойдани зарарнинг жами суммасига ёки унинг бир қисмига камайтиришга ҳақлидир.\nЗарарни ушбу зарар кўрилган солиқ давридан кейинги 10 йил мобайнида келгуси даврларга ўтказиш мумкин. Бунда ўтказилаётган зарарнинг жами суммаси жорий солиқ даври солиқ базасининг 60%идан ошиб кетмаслиги керак.\nСолиқ базаси фақат календарь йил якунлари бўйича, яъни йиллик солиқ ҳисоботини тўлдиришда олдинги солиқ даврларида кўрилган зарар суммасига камайтирилиши мумкин. Бир календарь йилдан ортиқ йилларда кўрилган зарарлар улар кўрилган кетма-кетликда ўтказилади.\n2020 йил 1 январга қадар юзага келган зарарни 5 йилдан кўп бўлмаган муддат мобайнида келгусига ўтказиш мумкин. Ўтказиладиган зарарнинг жами суммаси жорий йилдаги солиқ базасининг 50%идан ошмаслиги керак . Яъни 2020 йилдаги солиқ солинадиган фойдани 50% доирасида 2015-2019 йиллардаги зарар суммасига киритиш мумкин.\nКорхона фойда солиғини тўлашдан озод этилган календарь йилда кўрилган зарар келгуси солиқ даврларига ўтказилмайди .\nКорхона ЯСТни ёки айланмадан олинадиган солиқни тўлаган солиқ даврларида СКда фойда солиғини ҳисоблаб чиқариш учун назарда тутилган тартибда – чегирилмайдиган харажатларни ҳисобга олган ҳолда зарарни ҳисобламаган.\nУнда бухгалтерия ҳисобини юритиш қоидалари бўйича ҳисобланган зарар мавжуд бўлиши мумкин, бу фойда солиғини ҳисоблаш мақсадларидаги зарар билан бир хил эмас.\nКорхона солиқ солишнинг соддалаштирилган тизимида бўлганда ёки айланмадан олинадиган солиқни тўлаганда фойда солиғи бўйича мажбуриятга эга бўлмайди, шу сабабли у фойда солиғини ҳисоблашда мазкур йилларда кўрилган зарарни келгуси йилларга ўтказишга ҳақли эмас.\nФойда солиғини ҳисоблашда зарар келгуси даврларга ўтказилмайди\n2016 ва 2017 йилларда корхона 137 млн сўм миқдорида зарар кўрган, 2018–2020 йилларда – умумий суммаси 800 млн сўмдан ортиқ бўлган миқдорда фойда олган.\n2016–2018 йилларда корхона ЯСТни, 2019 йилда эса фойда солиғини тўлаган.\nФойда солиғини ҳисоблашда 2020 йил якунлари бўйича солиқ солинадиган фойдани корхона ЯСТ тўловчи бўлган даврда юзага келган 137 млн сўмлик зарар суммасига камайтириши мумкинми?\n– Йўқ, 2020 йил учун фойда солиғини ҳисоблашда корхона ЯСТ тўловчиси бўлган олдинги йиллар мобайнида юзага келган зарарни келгуси даврларга ўтказишга ҳақли бўлмайди.\nКорхона 2020 йилдаги солиқ солинадиган фойдани фақат фойда солиғи тўловчиси бўлган 2019 йилдаги солиқ зарари суммасига (мавжуд бўлган тақдирда) камайтириши мумкин.\nСолиқ солинадиган фойдани олдинги йилларда кўрилган зарар суммасига камайтириш тартиби ҳақида батафсил Молия вазирлиги ва «Норма» мутахассисларининг тавсияларида ўқишингиз мумкин.\nКарантин даврида олдинги йилларда кўрилган зарарни ҳисобга олиш мумкинми


Ироқда бугун учта “Ал-Самуд 2” ракетаси БМТ инспекторлари назорати остида йўқ қилинди.\n24 январ 2021, Тошкент вақти: 04:38\nБМТ матбуот котиби Хиро Уекининг маълум қилишича, Ироқ вакиллари, шунингдек, 1991 йилда 157 биологик бомба кўмилган жойни қазишда давом этмоқдалар. БМТ инспекторлари қазиб олинган бомбаларни текшира бошладилар. Айни вақтда инспекторлар икки ироқлик олим билан суҳбат ўтказдилар.\nБМТ, Ироқ ҳудудида топилган “Ал-Самуд” ракеталарининг учиш масофаси 1991 йил Форс кўрфазидаги урушдан сўнг БМТ томонидан белгиланган 150 километрлик радиусдан ошгани сабабли йўқ қилиниши керак, деб, Бағдод раҳбариятига кўрсатма берган. Шанба кунидан буён 19та ракета йўқ қилинди. Ҳаммаси бўлиб Ироқда қарийб 100та “Ал-Самуд 2” ракетаси бор.\nХитой ҳукумати Ироқ раҳбариятини БМТ инспекторлари билан ҳамкорлик қилаётгани учун юқори баҳолади. Франция ва Россия инспекторларга фаолиятларини давом эттириш учун кўпроқ вақт берилиши кераклигини таъкидламоқдалар.\nАҚШ ва Британия раҳбарлари эса Ироқ жаҳон ҳамжамиятини алдашда давом этаётганини таъкидлаб, “ракеталарнинг йўқ қилиниши ушбу ўйиннинг бир қисмидир”, деб айтмоқдалар.


10:42 / 25.01.2019\nМен жароҳатланган футболчи билан тўп талашмайман. Сабаби, агар тўпни олиб қўйсам, «ҳа, энди, рақиби жароҳатланган эди-да, дейишади. Агар ютқазиб қўйсам, ҳамманинг кулгисига қоламан. Ҳар икки ҳолатда ҳам ютуқда бўлмайман», – деганди, тарихдаги қайсидир футболчи. Пенальти ҳам худди шу ҳолатга ўхшаб кетади. Тепувчи ҳеч қачон ютуқда бўлмайди.\n1999 йил ЕЧЛ финалидаги ҳисобни тенглаштирувчи гол қандай содир бўлгани ҳақида иштирокчилардан бири Давид Бекҳэм ҳикоя қилади: «Мен бурчак тўпини ижро этиш учун тайёрлана бошладим. Бу сўнгги имконият, аниқ ижро этишим керак эди. Шу пайт жарима майдони томон югуриб келаётган Питер Шмейхэлни кўрдим. Ёшлигимизда у доим ўз машғулотларда бизни юқоридан тўп узатишга мажбур қиларди. Ва агар узатма хато кетиб қолса, қаттиқ койиб берарди. Биз ҳаммамиз унинг жаҳлини чиқаришдан жуда қўрқардик. Негадир ўша машғулотлар хаёлимдан ўтди ва ёмон пас узатишга ҳаққим йўқлигини англадим».\nБу қандайдир сонияларда хаёлдан ўтган фикрлар, аммо ишонса бўлади. Зеро, пенальтилар серияси деганда, илк хаёлга келадигани Роберто Баджодан ЖЧ-98 турнирида яна бир марта пенальтилар сериясига қандай яқинлашгани ҳақида сўрашганда, жуда жуда кўп нарсалар хаёлдан ўтганини ва ҳатто баъзиларини эслай ҳам олмаслигини айтиб берганди.\nМарат Бикмаев зарбани ижро этаётган пайтда айнан нималарни ўйлагани менга қоронғи, масалан, яқинда Туркиядаги машғулотлардан бирида бўлиб ўтган мана бу воқеани ҳам эслагандир.\nАйтиб беришларича, бир куни, машғулотлар якунига етар маҳал, Купер ҳаммани кийим алмаштириш хонасига чорлайди. Ўша пайтда Марат Нестеров билан пенальтиларни машқ қиларди ва у мураббийга ҳеч бўлмаса бир зарбани амалга оширишга рухсат сўрайди.\n- Агар ура олмасанг, жарима тўлайсан, - дейди Купер\n- Хўп, агар урсамчи?\n- Унда мукофот мендан!\nОддий пенальти катта мусобақага айланиб кетади. Мураббийлар штаби Игнатийдан қутқаришни илтимос қилган, футболчилар эса, барчаси Марат томонда, Куперни «тушириш» учун мухлислик қила бошлайдилар. Ҳамма тўпланиб олган, ўз-ўзидан, оддий пенальти босими бир неча каррасига ортиб кетганди.\nЎша зарбани Марат Бикмаев аниқ ижро этади ва Купер ютқазади.\nБикмаев юқоридаги воқеадан ташқари, албатта, салкам ўн беш йил олдинги серияни, Баҳрайнга қарши ўйинни ҳам ёдга олгандир. Тўғриси, аввал ўша ўйин менинг эсимда йўқ эди, Маратнинг зарбаси голга айланмагач, кейин эсладим. Унинг эса, ёдида бўлгани аниқ. Балки шу туфайли, негадир, Маратнинг иккинчи марта ҳам бизни мусобақадан чиқариб юборувчи хатони амалга оширгани эмас, иккинчи маротаба ҳам шу вазифа қаршисига келгани, бу масъулиятни ўз зиммасига олгани ҳақида ўйлай бошладим.\nЎшанда Марат анча ёш бўлганди. Тўғри, ёш футболчининг қийин паллада масъулиятни зиммасига олиши таҳсинга сазовор – яқинда жаҳон чемпионатида серияда дадил ҳаракат қилган Рэшфордга тан берганман. Ёки 2006 йилги мундиал саралашининг ҳал қилувчи палласида Кувайт дарвозасига белгиланган пенальтини Жепаров ижро этгани ҳам катта воқеа бўлганди. Майдонда Қосимов бўлиб туриб, Сервернинг нуқтага бориши, унинг яқин келажакда терма жамоамиз юкини ҳам елкасига олишга тайёр эканини англатганди ўшанда.\nАммо биласизми, барибир, ёш футболчилар босимни яхши ҳис қилишмайди. Қаранг, ўзимиз ҳам ёш ўтган сари ўлимга яқинлашиб борсак-да, аслида ундан кўпроқ қўрқишни бошлаймиз, янада эҳтиёткорга айланамиз. Ёшлигимизда ҳеч нарсани ўйламай амалга оширган баъзи ҳаракатларимизнинг энди оқибати ҳақида кўпроқ ўйлай бошлаймиз, тўғрими?\nФутболда ҳам шундай бўлса керак. Ёш футболчи, масалан, ўн беш йил олдинги Бикмаевнинг ҳолати бироз бошқача бўлган. Улар бирор хатога йўл қўйишлари мумкин, аммо келажак олдинда турибди, уларда бу хатони тузатиш, бошқа муҳим голлар ҳам уриб, ёшликдаги ноаниқ пенальтини унуттириш имконига эга бўлади. Ростан ҳам Бикмаев кейинчалик, терма жамоамизда ҳам, «Пахтакор» ёки «Локомотив»да ҳам чиройли ўйинлар кўрсатди, биз ҳатто унинг Хитойдаги ўша ноаниқ пенальтисини унутиб ҳам юборгандик.\nЛекин тажрибали футболчида бу қийинроқ. Унда энди хатони тузатиш йиллари, имкониятлари камроқ. Балки энди бутун умр мухлислар уни мана шу ноаниқ пенальти билан эслаб юришлари мумкин. Шундай ҳолатда ҳам нуқтага келиш, баъзилар елкасига олишни истамай турган масъулиятни ўз бўйнига олиш осон эмас. Тажрибали футболчи бундай ҳолатни ўз бошидан ҳам кечирган, қанчалик оғир бўлишини ҳис қилган бўлади. Акмал Шораҳмедовнинг автоголи уни неча йиллаб таъқиб қилганини эсланг, масалан.\nЮқорида номи эслаб ўтилган Роберто Баджо ЖЧ-94 финалида пенальтини аниқ ижро эта олмаган ва бутун мамлакат томонидан маломат қилинган, ҳатто ўша пенальти унинг фаолиятига ҳам таъсир қилганди. Лекин у орадан тўрт йил ўтиб, барчани ҳайрон қолдиради ва Франция терма жамоасига қарши кечган чорак финал ўйинида, пенальтилар сериясида яна нуқтага яқинлашади. Бу сафар у зарбани аниқ ижро этади. Унинг кейин айтиб беришича, тўрт йил мобайнида деярли ҳар куни ўша мудҳиш пенальтини кўз олдига келтирган, жуда кўп маротаба тушида ўша зарбани қайта ижро этган экан.\n«АҚШда битта хато қилдим ва юртим мағлуб бўлди. Ўша пенальтини тўрт йил ичида бир кун ҳам унутмадим, ўша ҳиссиётни ҳар кун бошимдан ўтказдим. Тўрт йил ўтиб яна шундай пенальти тепиш имкониятини танладим. Неча киши менинг гол уришимга ишонмаганликларини ҳеч қачон била олмайман, аммо мен учун муҳими ўзим ишонардим. Ўтмишнинг хатолари келажак учун тажрибадир. Йўлда давом этаман».\nБу Баджонинг сўзлари эди. Унинг бу ҳаракати нафақат футбол оламида, балки ўзига бўлган ишончга муҳтож бўлган ҳаммага йўл кўрсатди. Якоб Аагард ўзининг «Шахматда мукаммалликка интилиш» китобининг илк бобларидан бирида муаллиф кучли босим остида қандай ҳаракат қилиш кераклигини тушунтиради ва мисол тариқасида Роберто Баджо воқеасини мисол келтиради.\nПенальти - техник томондан ижро этилиши у қадар қийин бўлмаган машғулот. Дарвозабон ким бўлишидан қатъи назар шундай. Олимлар ҳисоблашича, агар зарба маълум бир куч билан дарвозанинг бирор бурчагига сал юқорилатиб ижро этилса, назарий томондан ҳам уни қайтариш имконсиз экан. Худди шундай зарбани худди ўша нуқтага йўллаш аслида футболчилар учун у қадар қийин бўлмаслиги керак. Чунки, машғулотларда ундан қийин трюклар ҳам осонлик билан ижро этилишини ҳаммамиз биламиз. Аммо негадир, ўйин пайтида жуда муҳим пенальтилар голга айланмайди, ҳатто Месси, Роналду каби юлдузлар ҳам адашиб туришади. Бу ерда ҳамма гап босимда, совуққонликни сақлай билмасликда эмасми?\nКеча Спорт ТВда Хайрулла Ҳамидов беш йил олдинги Конфедерациялар кубогида Италия ва Испания ўртасидаги пенальтилар сериясини эслатди. Ўшанда дарвозада Буффон ва Касильяс каби дарвозабонлар туришига қарамасдан, футболчилар бирин-кетин зарбаларни аниқ ижро этишди. Адашмасам, еттинчи зарбага келибгина, Бонуччи хатога йўл қўйганди. Ёки яқинда «Манчестер Юнайтед» ва «Дерби Каунти» ўртасидаги Лига кубоги ўйинидан кейинги серияни эсланг. Футболчилар 7-8талаб голлар уриб ташлашди. Гап бу ўйинларда майдонга тушган футболчиларнинг уста эканликларида эмас, бу ўйинлар иккинчи даражали турнир бўлиб, босим камроқ бўлганида. Менимча, машғулотлар пайтида аниқ пенальтилар сони янаям кўп бўлади.\nАйтайлик, Элдор Шомуродов гол ура олмаганида, уни кечириш осонроқ бўларди, чунки у олдинги ўйинларда бизни кўп қутқарди, жонимизга оро кирди. Марат Бикмаев эса, асосий ҳужумчи сифатида турнирни бошлаб, кейинги даражага ўтиб қолди. Балки энди ОК-2019 деганда Бикмаевни фақат ўша пенальти орқали эслаймиз, Элдордан фарқли равишда бошқа ҳаракатлари ёдимизда қолмайди. Яъни, Маратнинг мана шу турнирдаги терма жамоадаги позицияси, роли, шахсий тарихидан келиб чиқилса, унинг шу масъулиятни бўйнига олганининг ўзиёқ катта жасоратдир. Гол урганида, балки, бу унинг вазифасидек оддий қабул қилардик, ура олмаса, кўрдик, нималар бўлганини. Барча муваффақиятсизликларда асосий айбдорга айланди, ҳатто унинг оилавий, шахсий ҳудудига ҳам дахл қилинди, баъзилар томонидан жуда хунук тарзда ҳақоратларга учради. Менимча, унга нисбатан ноҳақлик қилинмоқда.\nАйтмоқчиманки, пенальтилар сериясида энг муҳими ва энг қийини зарбани аниқ ижро этиш эмас, ўша нуқтага бора олишдир. Марат Бикмаев бу ишни уддалади, демак унга ишонса бўлади, у билан урушга борса бўлади. У ҳеч қачон ўзини масъулиятдан четга олмайди, жамоа манфаатини ўзиникидан устун қўяди. Балки, ўша тобда пенальти тепишни истамаган, бу масъулиятдан қочган футболчилар ҳам бўлгандир, билмайман. Аммо Марат улар орасида эмас, у худди биз каби ғалаба қозонишни кўпроқ истади, бу учун қўлидан келганини қилишга уринди. Энг бошида айтганимиздек, якунда барибир ютуқда бўлмаслигини билса-да, жамоаси ютуқда бўлиши ҳақида кўпроқ ўйлади. Бирор футболчини дангасалик, интизомсизлик, юлдузлик касали ва яна бир қанча иллатлар билан айблаш мумкин, аммо бир ишга жаҳд қилиб, уни амалга ошира олмагани учун танқид қилиб бўлмайди.\nМен Маратни бемалол Роберто Баджо билан тенглаштира оламан. Гап уларнинг ўртасидаги фарқ, яъни италиялик ҳужумчи ўша иккинчи пенальтисини аниқ амалга ошира олганида эмас. Бу шунчаки техника. Битта пенальтини аниқ амалга ошириш нима деган гап?\nМуҳими, Марат ҳам худди Баджо сингари иккинчи марта ўша нуқтага бора олди. Менимча, бу анча мушкул вазифа. Қойил.\n14:53 / 29.12.2019\nМарат Бикмаев «Пахтакор»дан «Локомотив»га қайтди\n16:37 / 14.03.2019\nМарат Бикмаевнинг голи ОЧЛда ҳафтанинг энг чиройли голи бўлишга номзод бўлди\n16:47 / 23.01.2019\nМарат Бикмаев клубини ўзгартирмоқда\n22:10 / 27.11.2018\nМарат Бикмаев 2та ўйинга четлатилди ва 20 миллион сўм жаримага тортилди


25.07.2019 15:39 0 3184\nИқтисодиёт ва саноат вазирининг биринчи ўринбосари сифатида ишлаб келган Равшан Ғуломов Ўзбекистон Республикаси президентининг иқтисодиёт, инвестиция ва ташқи савдо масалалари бўйича маслаҳатчиси этиб тайинланган.\nРавшан Ғуломов (1968 йилда туғилган) Тошкент давлат университети (1992) ва Австралия миллий университетини (1998) тамомлаган.\nТурли йилларда Марказий банк раиси биринчи ўринбосари (2001-2004), Ўзбекистон Миллий банки раиси биринчи ўринбосари (2004-2006), «Асака» банк раиси (2006-2007), Молия вазири биринчи ўринбосари (2009-2010), Иқтисодиёт вазири (2010-2011), Ташқи иқтисодий алоқалар, савдо ва инвестиция вазири (2011-2012), Ўзбекистон Республикаси Тикланиш ва тараққиёт жамғармаси ижрочи директори (2012-2017), Хусусийлаштирилган корхоналарга кўмаклашиш ва рақобатни ривожлантириш давлат қўмитаси раиси (2017-2018), Вазирлар Маҳкамасининг Макроиқтисодий таҳлил ва прогнозлаштириш, молия ва банк тизимларини ислоҳ қилиш, хусусий тадбиркорлик ва кичик бизнесни ривожлантириш масалалари йиғма ахборот-таҳлил департаментининг мудири (2018-2019) сифатида ишлаган. 2019 йилнинг январида Иқтисодиёт ва саноат вазирининг биринчи ўринбосари этиб тайинланганди.\nЭслатиб ўтамиз, аввалроқ Ўктамжон Каримов Иқтисодиёт ва саноат вазири ўринбосари этиб тайинлангани хабар қилинган эди.\nтайинлов президент маслаҳатчиси Равшан Ғуломов


12.01.2019 10:31 0 529\nУрбанизация жараёнларини тубдан такомиллаштириш чора-тадбирлари тўғрисидаги Президент Фармони қабул қилингани ҳақида хабар бергандик.\nУшбу фармонга мувофиқ, «Қишлоқ хўжалигига мўлжалланмаган ер участкаларини хусусийлаштириш тўғрисида»ги Қонун лойиҳаси ҳамда Ўзбекистон Республикасида 2030 йилгача урбанизацияни ривожлантириш Концепцияси ишлаб чиқилади. Бу ҳақда «Ҳуқуқий ахборот» канали хабар берди.\nШунингдек, Фармон билан Ўзбекистон Республикасида урбанизацияни тартибга солишни таъминлаш бўйича «Йўл харитаси» тасдиқланди.\nУрбанизация агентлиги Урбанизацияни ривожлантириш жамғармаси


ahlisunnat.com-Никоҳ ва оила-Ажралиш ва никоҳни бузадиган нарсалар\nАжралиш ва никоҳни бузадиган нарсалар\n14) Аёлига бошқа-бошқа уч вақтда бир мартадан талоқ берса, уч марта “Талоқ қилдим” ёки “Ажрашдим” ёки “Уч талоқ қилдим” деса ортга қайтариш мумкин бўлмаган тарзда никоҳлари бузилади.\nБу аёлга қайта уйланиш учун ҳулла керак бўлади. Ҳулла - иддат муддати тугагач, аёл бошқа бир эркак билан никоҳланиб, тўй бўлиб, иккови алоқада бўлиб, сўнгра ўша эркак ҳам ажрашиб, орадан яна бир иддат муддати ўтиши керак. Фақат шундан кейингина биринчи эри янги никоҳ билан унга уйлана олади.\nБу эса, бир эркак учун хўрликнинг ўзгинасидир!. Аллоҳу таоло эркакларга талоқ бериш ҳуқуқини берган бўлса ҳам, бу ҳуқуқдан пала-партиш фойдаланишларининг олдини олиш ва аёлларнинг эркаклар қўлида ўйинчоқ бўлмаслиги учун эркаклар зиммасига мана шу ҳулла шартини юклаган. Ҳулладан қўрққани учун мусулмон эркак талоқ сўзини оғзига ололмайди. Оилада ажрашишнинг номи ҳам, ҳазили ҳам юрмайди.\nУч талоқ бериш билан ажрашган аёл фақат ҳулладан ўтгачгина биринчи эри билан қайта турмуш қуриши мумкин. Бундай ҳолатда агар дастлабки никоҳлари Шофиъий мазҳабига мос ўқилмаган бўлса, бошқа кишига эрга тегмасдан, яъни ҳуллага ҳожат қолдирмасдан, шофиъий мазҳабни тақлид этиб, ўша мазҳабга мос никоҳ ўқитишлари жоиз бўлади. (Радд-ул мухтор)\n15) Эркак шунчаки қўрқитиб қўйиш ёки ҳазиллашиш мақсадида ҳам, "талоқ" сўзини умуман ишлатмаслиги керак. Ҳатто ажрашишга бел боғлаган пайтларида ҳам, аёлига "талоқсан, талоқ қилдим" деган гапларни айтмаслиги керак. Чунки, кўпинча жаҳли ёки хафагарчилиги тарқаганда ажрашишдан воз кечиши мумкин. Дўстлари, яқинлари билан маслаҳатлашиб қатъий қарорга келгандан кейингина бир талоқ бериш керак. Ҳеч қачон уч талоқ бирданига бермаслик керак. Чунки уч талоқни бирданига бериш бидъат ва ҳаромдир.\n16) Идда(т) - ажрашилгандан кейин аёлнинг турмушга чиқиши ҳаром бўлган маълум муддат. Бу муддат - биринчи тозалик вақтидан учинчи ҳайзнинг сўнггига қадар бўлган вақтдир. Агар ҳайз кўрмайдиган аёл бўлса, талоқ иддати уч ой, ўлим иддати эса, тўрт ой ўн кундир.\n17) Аёлига ҳамиша яхши муомалада, илиқ ва мулойим муносабатда бўлиш керак. Унинг нотўғри ҳаракатларига, ақлга тўғри келмайдиган ишларига ва сўзларига сабр қилиш лозим. Ўзини ва аёлини шубҳага, туҳматга дучор қиладиган вазиятлардан, ҳолатлардан сақланишга катта аҳамият бериш керак. Аёлини бегона эркаклар бўлган жойга юбормаслик, номаҳрам кўзи тушадиган жойларда олиб ўтирмаслик, номаҳрамлар билан учрашиб-кўришиб қолиши мумкин бўладиган ҳолатларнинг олдини олиш лозим.\nСавол: Инсон куфрга сабаб бўладиган гап гапирганда имони ҳам, никоҳи ҳам кетадими?\nЖавоб: Ҳа, имони ҳам, никоҳи ҳам кетади. Ажрашиш бўлак, куфрга тушиш бўлак. Бу талоқ ҳисобланмайди. Яъни боғлар узилмайди. Минг марта куфрга тушса, минг марта никоҳни тозалаш керак. Фақат бу талоқ ҳисобланмайди.\nСавол: Аёлига “Сендан ажрашишни истайман” дейиш билан талоқ бўладими?\nЖавоб: Истайман дейиш билан талоқ бўлмайди.\nСавол: Узоқ вақт бир-биридан алоҳида яшаш билан никоҳ бузиладими?\nЖавоб: Узоқ вақт алоҳида яшаш билан никоҳ бузилмайди. Талоқ бермагунча ажрашган бўлмайди.\nСавол: Талоқи баин билан талоқи рижи орасидаги фарқ нимада?\nЖавоб: Талоқ ажрашиш деганидир. Талоқи баин қатъий ажрашиш дегани. Талоқи рижи ихтиёрий ажрашишдир. Масалан, сени талоқ қўйдим деса, рижи талоқ бўлади. Аммо истаган вақтида эски никоҳига қайта олади. Идда муддати битгунга қадар қайтмаса, талоқи рижи талоқи баинга айланади. Уч талоқ ҳақидан бирини йўқотган бўлади.\nТалоқи баинда эса кинояли сўзлар билан аёл талоқ этилади. Масалан ажрашиш нияти билан “Отангнинг уйига кет” дегани каби. Идда муддати битмагунча у аёл билан уйлана олмайди. Ажрашиш нияти бўлмасдан гапирса, талоқ бўлмайди.\nТалоқи рижининг талоқи баиндан фарқли тарафлари:\n1. Никоҳни янгилаш керакмас. Эски никоҳга қайтдим деб аёлининг қўлини ушлаши етади. Баинда эса идда битмай, никоҳ қилолмайди. Идда муддати битиб, аёл рози бўлсагина никоҳ қилинади.\n2. Маҳр пулини кўпайтишга ҳожат қолмайди. Баинда эса янги никоҳ ўқилгани учун истаган маҳр пулини хоҳлаши мумкин.\n3. Гувоҳсиз уйланиши мумкин. Баинда эса янги никоҳ бўлгани учун икки гувоҳ шарт. Чунки бу янги бир никоҳ.\n4. Аёл рози бўлмаса ҳам эркакнинг мен эски никоҳимга қайтдим дейиши етарлидир. Баинда эса аёл рози бўлмай туриб, уйлана олмайди.\n5. Идда муддати ичида эр-хотиндан бири вафот этса, иккинчиси унга меросхўр бўлади. Баинда эса бўлолмайди.\n6. Идда муддати ичида эри вафот этса, аёлнинг иддаси ўлим иддаси бўлади, яъни тўрт ой ўн кун кутади. Баинда эса нормал иддаси тугагач, бошқага турмушга чиқа олади.\n7. Аёл рижидан сўнгра безаниши мумкин. Аммо баинда идда муддати тугамагунча безана олмайди.\n8. Аёл эри билан бир уйда қолиши мумкин. Баинда эса қололмайди. Фақат бошқа хонада қолиш мумкин.\n9. Талоқи рижи никоҳни таг-туги билан юлиб ташламайди, уни ожизлантиради. Рижи яралашга, баин эса ўлдиришга ўхшайди.\n10. Ила, зиҳар яроқли бўлиб, қазф этса лиан лозим бўлади.\nИла: Аёлига тўрт ой ёки ундан кўп вақт гапирмаслик. “Сенга яқинлашмайман” деб сўз беришдир. Тўрт ой ичида яқинлашмаса, бир талоқи баин бўлади. Тўрт ой ичида қасамини бузса, ажрашган бўлмайди. Қасам каффорати беради.\nЗиҳар: Эр аёлини ёки юз, бош каби аъзоларини маҳрамининг боқиши ҳаром бўлган ерига ўхшатиши. “Сенинг бошинг онамнинг орқаси каби” деган каби. Каффоратсиз аёлига ёпишиши, ўпиши, бирга ётиши ҳаром бўлади. Зиҳар каффорати рўза каффорати кабидир.\nЛиан: Аёлига фоҳиша ёки бу бола мендан эмас деса, аёли қозидан лиан истаса, қози лиан қилинишини амр этади. Лиан қилиш учун аввал эркак “Сўзим тўғри” деб қасам ичади. Тўрт марта такрорлайди. Бешинчисида “Ёлғон гапираётган бўлсам, Аллоҳнинг лаънати менга бўлсин” дейди. Сўнгра аёл тўрт марта “Аллоҳ шоҳид бўлсинки, бу одам менга фоҳиша деб ёлғон гапирди” деб қасам ичади. Бешинчисида эса “Агар тўғри гапирган бўлса, Аллоҳнинг ғазаби менга бўлсин” дейди. Сўнгра қози буларни бир талоқи баин билан ажраштиради.\nҚазф: Номусли бир аёлга зино этди деб туҳмат қилмоқ.


Вице-спикер, собиқ ҳоким ва депутатлар. «Ишеним» партиясининг илк бешлиги | ҚИРҒИЗИСТОН ЯНГИЛИКЛАРИ\nВице-спикер, собиқ ҳоким ва депутатлар. «Ишеним» партиясининг илк бешлиги\n«АКИпресс» нашри 12-октябрда 28-ноябрга белгиланган парламент сайловига қатнашишни режалаштирган «Ишеним» партияси депутатликка номзодларнинг биринчи бешлигини эълон қилганини билдирди.\nНашрнинг маълумотига қараганда, дастлабки бешлик қуйидаги одамлардан ташкил топган:\nАзамат Дороев — Бишкекнинг Октябрь туманининг собиқ ҳокими. Бу хизматдан у 2020-йили ноябрда кетган. Дороевнинг меҳнат фаолияти 2012-йили бошланган, шундан бери у Бишкекнинг шаҳар тизимларида турли хизматларда ишлаган.\n«Ишеним» иккинчи номзоди Бишкек шаҳар кенгашининг депутати Рисбай Аматов. У шаҳар кенгашининг амалдаги депутати ва «Ишеним» фракциясининг лидери.\nАматов Бишкек шаҳар кенгашининг ўтган чақирилишида «Онугуу-Прогресс» фракциясининг раҳбар ўринбосари бўлган. Аматов шаҳар кенгашининг уч карра депутати.\nПартиянинг биринчи бешлигида Конституциявий кенгашнинг собиқ аъзоси Медер Алиев ҳам бор. Унда Алиев ўзини мусатақил юристман деб атаган, 2012-йили парламент бошқаруви тизимини қўллаб, «Парламент тизими партиявий диктаторлик қилиш эмас» номли мақоласини ёзган. Олдин «Демократ» партиясининг таркибида бўлган.\nКонституциявий кенгашнинг ўзи юристлар ва фуқаровий фаоллар томонидан бир неча марта танқид қилинган. Бу кенгаш йиғинга тўпланиб, Конституция ёзишга қонуний ҳуқуқи йўқ деб кўп марта айтилган.\n«Ишеним»нинг таркибидаги яна бир номзод Жанна Ильина. 2020-йили май ойида ҳукумат аппаратининг рақамли трансформациялаш бўлимини эксперти сифатида ОАВда номи тилга олинган. Шунингдек, 2018-йили ахборот технологиялари ва алоқа давлат қўмитасининг ахборот-коммуникация технологиялари ва электрон хизмат кўрсатиш сиёсатини тузиш бошқармасининг етакчи мутахассиси бўлиб тайинлангани маълум.\nБиринчи бешликнинг охирги номзоди парламентдаги «Ата Мекен» фракциясининг депутатиы Нурбек Сидиғалиев. 2015-2016-йиллари Сидиғалиев ФҲВнинг ўринбосари бўлиб ишлаган. Жогорку Кенешнинг вице-спикерлигига шу йилнинг январь ойида тайинланган.\nПарламентга Сидиғалиев Алмамбет Шикмаматовнинг ўрнига келган. Ўша вақтда Шикмаматов депутатлик мандатини топшириб, «Ата Мекен»нинг таркибидан чиққан эди. Сидиғалиев жамоат арбоби ва академик деб ҳам аталган. Бундан ташқари, у баҳсли Конституциявий кенгашнинг таркибида бўлган.\n«Ишеним» биринчи марта 2021-йилнинг июль ойида Бишкек шаҳар кенгаши сайловига қатнашган. Партиянинг асосчилари орасида Садир Жапаровнинг яқин тарафдорлари бор.\nМасалан, партиянинг ташкилотчиларидан бири Алмасбек Орозбаев 2020-йилнинг декабрида Садир Жапаровнинг президентлик сайловида ишончли вакили бўлган.\nАввалги мақолаВидео: Улукбек Марипов халқ билан видео мурожаат орқали хайрлашди\nНавбатдаги мақолаРоссия Қирғизистонга ёқилғи мойини пошлинасиз етказиш кўламини ортирди


ЖЧ 2010: Кубок дейсанми???!!\n03.07.2010 04:38 | WC2010\nҲа, мўжиза футболда бор. Футболнинг ўзи мўжиза. Авваламбор барча Голландия терма жамоасининг мухлис ва мухлисаларини табриклайман. Бу тарихий ғалаба. Голландия терма жамоаси ўзи учун аллақачон “комплекс” га айланган терма жамоани ниҳоят мағлуб этишга эришди. Ҳеч ким кутмаганда. Назарияда, 1994 ва 1998 йиллардаги Голландия терма жамоасида бразилияликларни мағлуб этишда имконияти кўпроқ эди. Аммо биз биламиз, назария ва амалиёт бошқа –бошқа дунё. Буни бугунги учрашув яна бир марта исботлаб берди. Қандай қизиқ. Футбол шундай ўйинки, унда ҳамма нарсани кичкина воқеа ва ҳодисалар ҳал қилади. Айниқса жамоалар бир-бирига муносиб бўлса. Уругвай-Ганада ҳам шундай бўлди. Бу ерда ҳам.\nУчрашувдан сўнг, Робиньо: -“Биринчи бўлимни кўрган барча биз голландларни йирик ҳисобда мағлубиятга учратамиз деб ўйлаши мумкин эди.”\nТўғри Робиньо, мен ҳам шундай деб ўйладим. Аммо, футбол бир эмас икки бўлимдан иборат. Буни эса голландлар яхшироқ уқишибди, шекилли. Ўзи, ростдан ҳам биринчи бўлимда жанубий америкаликларнинг устунлиги қўрқинчли даражага бориб етди. Голландлар маълум бир вақт ичида ўзларини умуман йўқотиб қўйишди майдонда. Айнан ушбу вақт ичида Бразилия 2 гол уришга мувофақ бўлди. Бири ҳисобланмаган бўлса, иккинчисини ҳакамлар ҳисоблашдан бошқа чоралари йўқ эди. Марказий ҳимоянинг қўпол хатоси ва Робиньо тўпни дарвозага йўллаётган бир пайтда унга энг яқин бўлган рақиб футболчиси Роббен эди. Қойил. Роббен нима қилиб юрибди марказий ҳимоячининг ўрнида? Голдан сўнг унинг жаҳли чиқиб ҳимоячиларга қарата бир нарсалар деганин тушунса бўлади.Биринчи бўлимда бир вазият голландларнинг қанчалик тушкунликка тушганини яхшигина кўрсатиб берди. Улар ўз бурчак тўпларини Ўзбекистон олимпия терма жамоаси услубида бажаришмоқчи эди,(Бурчак тўпини тепувчи тўпга сездирмасдан зарба беради ва бурчак тўпини тепиш вазифасини ўз жамоадошига қолдиргандай, у ердан кетади. Унга чалғиган ҳимоячилар бошқа футболчининг аллақачон тўп билан жарима майдони яқинига келганини сезмай қолишади. Идеал ҳолатда шундай бўлиши лозим.), аммо Роббениннг ҳийласини ўз жамоадоши ўрнига бразилиялик ҳимоячилар тезроқ тушуниб тўпни якунда эгаллаб олишди. Шу пайт лоларанг футболкадаги ўйинчиларга одамни бироз раҳми ҳам келгандай бўлди.\nХўш Бразилия олдинги чиқиб олди. Ўйин тизгини қўлида. Устунлик шунчаки катта эмас, жуда катта. Улар ўзларининг нозик ҳаракатлари билан бирма бир голланд ярим ҳимоячиларини асабларини чиқара бошлашаётган эди. Айниқса биринчи бўлимдан сўнг Ойернинг ушбу учрашувда қизил карточка олишига шубҳам деярли қолмаган эди. Ҳаммаси жойида. Хўш, нима содир бўлди? Нега биз бир биридан тамомила фарқ қиладиган 2 бўлимни кўрдик. Биринчи бўлимда фақат Бразилия терма жамоаси, иккинчи бўлимда фақат Голландия. Хўш, голландяиликларнинг мураббийи қандайдир сеҳрли сўзларни топишга эришди ҳам дейлик. У ўз футболчиларини ўйинга қайтарди. Аммо, бразилияликларни нима жин урди? Нега уларни иккинчи бўлимда умуман таниб бўлмади? Жавобни яна кичкина қимслардан қидирамиз. Шу психология деган илмнинг ҳаёт учун жуда керакли эканлигига тобора ишониб боряпман. Дарвозабонинг биргина хатоси бир жамоа руҳини қанчалик тушуриб, иккинчисиникини кўтариб юборишининг мумтоз кўринишининг гувоҳига айландик. Жулио Сезардан ҳеч ким бундай қўпол хатони кутмаган. Худди Филиппо Мелодан Бразилия футбол тарихида ЖЧлардаги биринчи автогол муаллифи бўлишини кутмагандай. Қаранг,ҳатто, бразилиялик футболчиларнинг ҳам руҳиятларини синдирса бўлар экан. Ҳатто улар ҳам ҳар доим ўз “финт”ларини ишлатиб, мазза қилиб футбол ўйнай олишмас экан. Биргина хато эвазига уларнинг ўз жамоаларига бўлган ишончлари синди. Сезарга бўлган ишонч синди. Ушбу хато жамоа футболчиларини карахт ахволга солди. Футболчилар ўзларига келишгунча эса, кеч бўлган эди. Бу давр мобайнида голландлар ўзларининг иккинчи голларини ҳам уриб бўлишди. Бразилияликларнинг 2 голидан фарқли ўлароқ, голландларнинг икки голи ҳам ҳисобга олинди. Бу арғимчоққа ўхшайди. Ҳар кимнинг учишга имконияти бўлади-ю, аммо ким қандай учиши ўзига боғлиқ.\nБарча, Дунгани айблашни бошлади. Жамоани бузди, уни олмади, буни олмади ва хкз. Мен Дунгани айбламаган бўлардим. Дунганинг сиёсати менга маъқул эди. 2006 йилдаги “юлдузлар терма жамоси” нинг нурсиз ўйин кўрсатганидан сўнг, унинг бошқа иложи ҳам йўқ эди. Биргина юлдузлар билан жамоа қуриб бўлмаслигини Дунга ҳаммадан ҳам яхши билади. У 4 йил ичида қилган меҳнати фақатгина Сезарнинг хатоси туфайлигина ўз қадрини йўқотиши мумкин эмас. Бразилияда жуда ажойиб терма жамоа йиғилгани рост. Ушбу баҳсдан олдин букмекерлик контораларида улар бошқалардан катта фарқ билан ғолибликка давогар эдилар. Аммо, бу футбол. Кимдир ютиши керак, кимдир ютқазиши. Аммо, бари бир мен учун Дунгани айбдор эмас. Албатта, агар жамоаси ютқазган бўлса қаердадир унинг айби бор, аммо мағлубиятнинг асососий сабабчиси у эмас. Ўйин бобида унинг жамоаси чемпионатнинг энг яхши жамоаларидан бири эди. Натижа эса,.. Кубокнинг эгаси фақат битта бўлади. Бу Бразилия эмас. Шу,холос.\nУ бугун истеъфога берди. Ўйиндан сўнг ҳатто Бразилия президенти қанчалик натижадан хафа бўлгани тўғрисидаги маълумотлар ҳам чиқди интернет тармоғида. Роналдо эса Фелиппе Мелога ўз таътилини яхшиликча Бразилияда ўтказмасликни маслаҳат берди. Энг қизиқарли воқеа эса учрашувдан сўнг бразилиялик мухлислар иштирокида юз берди. Улар жиддий оҳангда маҳлубиятга ўйингоҳга учрашувни томоша қилиш учун ташриф буюрган машҳур қўшиқчи Мик Джаггерни айблай кетишди. У айнан учрашувга бразилияликларни қўллаб –қувватлаш учун ташриф буюрган эди. Бундан олдин эса, у АҚШ терма жамоасини қўллаш учун Гана-АҚШ терма жамоаларининг нимчорак финал учрашувига ҳам ташриф буюрган. Натижа ўзларизга млум. Хуллас, бразилиялик мухлислар айбдорни топишди. Микнинг “кейинги жамоаси” мухлислари,эхтиёт бўлинг! Хайрли тун.\nPS. Ўйиндан сўнг жуда кўп машҳкр шахслар ўз шархларини билдириб ўтишди. Улар ичида "жаҳонда тенгсиз ва ноёб фикрлар" эгаси,Венесуэла президенти Уго Чавес ҳам бор:\n-"Бразилия ютқазди. Вива Бразилия. Улар мардларча курашдилар. Энди Аргентинадан реванш кутиб қоламиз. Бразилияликлар уролмаган барча голларни чемпионатда Аргентина,Парагвай ва Уругвай уриб беришади!" Хуш келибсиз, Европа-Лотин Америкаси баҳсига!


Россия экспорт маркази ўзбек банкларига $300 млн ажратади | Fayzbog.uz\nРоссия экспорт маркази тўртта ўзбек банкларига 300 млн долларлик кредит линияларини очади. Бу хақда бугун ташкилотнинг бош директори Пётр Фрадков хабар берди.\n“Биз қатор ўзбек банклари билан натижали сухбатлар ўтказдик. Жумладан “Асака”, “Ориент Финанс”, “Ўзсаноатқурилишбанк” ва бошқалар. Келишувга кўра, бир ой давомида Россия экспорт маркази ушбу банкларга ўзбек-рус хамкорлигини ривожлантириш учун кредит линияларини очиб беради. Ушбу лимитларнинг умумий қиймати 300 млн долларни ташкил қилади. Ва бу фақат бошанғич босқич”, — дейди Фрадков.\nУнинг сўзига кўра арзон молиялаштириш бир томондан рақобатга чидамли бўлса, бошқа томондан қулай.\n“Тақдим этиладиган лимитлар линиялари ярим автомат тартибида очилади. Шунингдек, зарурат туғилса, кредитларни харидорга тўғридан тўғри тақдим этиш ва тўловларни суғурталашга тайёрмиз”, — деб қўшимча қилди Петр Фрадков.\nРоссия экспорт маркази ўзбек бозорида анчадан буён фаолият олиб боради. Хозиргача марказ томонидан 327 млн долларлик хусусан қимё, металлургия, энергия таъминоти, машина саноати, электротехника лойихалари амалга оширилди.\nФрадковнинг фикрига кўра, Ўзбекистон экспорт нуқтаи назаридан РФ учун мухим хамкорга айланиб бормоқда.\n“Умумий жихатдан Ўзбекистон Россия экспортида 34чи ўринни эгалласа, ноэнергетик ва хом-ашёсиз махсулотлар экспортида 20чи, ўрта ва юқори ишлаб чиқаришда 11чи ўринни эгаллайди. Жорий йилнинг 8 ойи мобайнида етказиб берилган махсулот хажми 20 фоизга ўсди. Бундан буёғига Ўзбекистоннинг ташқи савдо салохияти фақат одимлаб оради ва Россия компаниялари бу жараёнда фаол иштирок этмоқчи”, — деб қайд этди у.


Амударё туманида янги ҳоким ўринбосари тайинланди- Kruz.uz\nАмударё туманида янги ҳоким ўринбосари тайинланди\n09:36, 07.04.2017 1272 0 Амударё тумани\n2017 йил 1 апрель куни Халқ депутатлари Амударё туман Кенгашининг ўттиз биринчи сессияси бўлиб ўтди. Бу ҳақда туман ҳокимлигига асосланиб amunews.uz хабар бермоқда.\nСессия мажлисида Ўзбекистон Республикаси Олий Мажлиси Қонунчилик палатаси депутати Жолдасбай Абдижамилов, Қорақалпоғистон Республикаси соғлиқни сақлаш вазирининг ўринбосари Даметкен Бекбоева иштирок этди.\nСессия котиблигига 23-Бобур сайлов округидан туман Кенгаши депутати Равшан Халмуратов сайланди.\nСессия кун тартибига "Қорақалпоғистон Республикаси Жўқорғи Кенгеси Раисининг 2017 йил 18 мартдаги 196-Б-сонли "А.Я.Юлдашевни Амударё тумани ҳокимининг ёшлар сиёсати, ижтимоий ривожлантириш ва маънавий-маърифий ишлари бўйича ўринбосари лавозимига тайинлаш тўғрисида”ги фармойиши ҳақида”ги ва "Туманда бирламчи тиббий-санитария ёрдами муассасаларининг фаолиятини такомиллаштириш ва янада яхшилаш чора-тадбирлари тўғрисида”ги масалалар киритилди.\nШу муносабат билан, Алишер Юлдашевни туман ҳокимининг ёшлар сиёсати, ижтимоий ривожлантириш ва маънавий-маърифий ишлар бўйича ўринбосари лавозимига тайинлаш юзасидан Қорақалпоғистон Республикаси Жўқорғи Кенгеси Раисининг фармойиши қабул қилинган эди. Сессияда мазкур фармойиш депутатлар томонидан тасдиқланди.\n12:52, 16.09.2019 2977\n12:12, 16.09.2019 192\n13:49, 14.09.2019 2865\n21:04, 11.09.2019 412\n22:12, 09.09.2019 1162\nтрансформатор “Ички ишлар органларининг намунали милиция таянч п Орол воҳаси Оролбўйини ҳарбий имтиёз сув тармоқлари Бош вазир ўринбосари сайлов Такума Устюрт текисликлари\n09:59, 13.09.2019 1257\n21:52, 11.09.2019 1115\n19:38, 13.09.2019 1002